cyanic-selkie/wikianc huggingface dataset:
ཞི་རྒོལ་ཆེན་མོ།
ཕྱི་ལོ་ ༢༠༠༨ ཟླ་ ༦ ཚེས་ ༦ ཉིན་དཀར་མཛེས་སྤང་རི་སྣ་བཙུན་དགོན་གྱི་བཙུན་མ་ཕུན་ཚོགས་སྒྲོལ་མ་དང༌། བཙུན་མ་བཀྲ་ལུ། བཙུན་མ་ཚེ་རིང་མཁའ་འགྲོ༼ཚེ་དགའ།༽ གསུམ་ལ་རྒྱ་གཞུང་ནས་ཉེས་པ་འདྲ་མིན་འཛུགས་ཏེ་འཛིན་བཟུང་གིས་བཙན་ཁྲིད་བྱས་པ་ནས། ཕྱི་ལོ་ ༢༠༠༨ ཟླ་ ༩ པའི་ནང་བར་བཙོན་དུ་སྡུག་སྦྱོར་ཚད་མེད་མྱོང་དགོས་བྱུང་རྗེས་བཙུན་མ་གཉིས་རིམ་པའི་སྤང་རི་སྣའི་བཙུན་མ་མང་པོ་ཞིག་དང་མཉམ་དུ་གློད་གྲོལ་བཏང་འདུག་ནའང་གཅིག་ད་བར་བཙོན་འོག་ཏུ་གནས་མུས་ཡིན་འདུག ༡༽ བཙུན་མ་ཕུན་ཚོགས་སྒྲོལ་མ་ནི། དཀར་མཛེས་ལྷོ་པ་ཤང༌། གཤོང་གཉེན་གྲོང་ཚོ་ནས་ཕ་ཚབབློ་དགའ་བསྟན་འཛིན་དང༌། མ་པདྨ་ལྷ་མོ་གཉིས་སུ་ཕྱི་ལོ་ ༡༩༧༢ ལོར་སྐྱེས་ཤིང་ད་སྐབས་རང་ལོ་ ༣༧ ཡིན་འདུག་པ་དང་སྤང་རི་སྣ་བཙུན་དགོན་གྱི་སྒྲིག་འཛུགས་དགེ་རྒན་ཡིན་འདུག གོང་གསལ་བཞིན་མོ་འཛིན་བཟུང་བྱས་པ་ནས་ད་བར་བཙོན་འོག་ཏུ་མི་སྤྱོད་ལས་འདས་པའི་སྡུག་སྦྱོར་མྱོང་བཞིན་གནས་མུས་ཡིན་པ་ཤེས་རྟོགས་བྱུང་བ་ཙམ་ལས་ཁྲིམས་ཐག་བཅད་ཡོད་མེད་སོགས་ཀྱི་གནས་ཚུལ་ཤེས་གསལ་མ་བྱུང༌། ༢༽ བཙུན་མ་བཀྲ་ལུ་ནི། དཀར་མཛེས་ལྷོ་པ་ཤང༌། ཕུག་ཡུལ་ནང་གོ་ལུ་ཕུག་གྲོང་ནས་ཕ་ཚེ་འདས་བསོད་ནམས་དབང་ཕྱུག་དང༌། མ་བསོད་ནམས་སྒྲོལ་མ་གཉིས་སུ་ཕྱི་ལོ་ ༡༩༧༣ ལོ་ཡས་མས་ཤིག་ལ་སྐྱེས་ཤིང་ད་སྐབས་རང་ལོ་ ༣༦ ཙམ་ཡིན་འདུག་པ་དང༌། གོང་གསལ་བཞིན་འཛིན་བཟུང་བྱས་ཏེ་ཟླ་བ་གསུམ་ཙམ་གྱི་རིང་བཙོན་འོག་ཏུ་སྡུག་སྦྱོར་ཚད་མེད་མྱོང་དགོས་བྱུང་མཐར། ཕྱི་ལོ་ ༢༠༠༨ ཟླ་ ༩ ཚེས་ ༡༨ ཉིན་དར་རྩེ་མདོའི་བཙོན་ཁང་ཞིག་ནས་གློད་གྲོལ་ཐོབ་ཡོད་འདུག ༣༽ བཙུན་མ་ཚེ་རིང་མཁའ་འགྲོ་ནི། དཀར་མཛེས་ཐིང་ཁ་ཤང༌། ལྷ་སྐྱིད་གྲོང་ཚོ་ནས་སྲིབ་མོ་ཁ་ཚང་གི་ཕ་བསྟན་དགའ་དང༌། མ་ཚེ་འདས་བསོད་ནམས་ལྷ་མོ་གཉིས་སུ་ཕྱི་ལོ་ ༡༩༧༣ ལོ་ཡས་མས་ཤིག་ལ་སྐྱེས་ཤིང་ད་སྐབས་རང་ལོ་ ༣༦ ཙམ་ཡིན་འདུག་པ་དང་སྤང་རི་སྣ་བཙུན་དགོན་གྱི་ལས་སྣེ་ཞིག་ཡིན་འདུག གོང་གསལ་བཞིན་འཛིན་བཟུང་བྱས་ནས་ཟླ་བ་གསུམ་ཙམ་གྱི་རིང་བཙོན་འོག་ཏུ་སྡུག་སྦྱོར་ཚད་མེད་མྱོང་དགོས་བྱུང་མཐར། ཕྱི་ལོ་ ༢༠༠༨ ཟླ་ ༩ ཚེས་ ༡༥ ཉིན་དར་རྩེ་མདོའི་བཙོན་ཁང་ཞིག་ནས་སྤང་རི་སྣ་བཙུན་དགོན་གྱི་བཙུན་མ་མང་པོ་ཞིག་དང་མཉམ་དུ་གློད་གྲོལ་ཐོབ་ཡོད་འདུག
ཕྱི་ལོ་ ༢༠༠༨ ཟླ་ ༦ ཚེས་ ༨ ཉིན་གྱི་སྔ་དྲོ་བྲག་མགོ་རྦ་དག་བཙུན་དགོན་གྱི་བཙུན་མ་ཚེ་རིང་མཚོ་ནས། བྲག་མགོ་རྫོང་གི་ཁྲོམ་གཞུང་དུ་རྒྱ་གཞུང་ལ་ངོ་རྒོལ་གྱིས་འབོད་ཚིག་འདྲ་མིན་སྒྲོག་པ་དང༌། བྱབྱ ྋརྒྱལ་བ་རིན་པོ་ཆེ་མྱུར་དུ་བོད་ལ་གདན་འདྲེན་ཞུ་དགོས། ཞེས་སོགས་ཀྱི་ནང་དོན་བོད་ཡིག་དང་རྒྱ་ཡིག་སྦྲགས་མའི་ཐོག་འཁོད་བའི་ཡིག་ཆ་མང་པོ་རྫོང་ཐོག་ཏུ་འགྲེམས་གཏོར་བྱས་པ་སོགས་ལ་བརྟེན། དྲག་ཆས་ཉེན་རྟོག་པས་ཉེས་བརྡུང་ཚད་མེད་གཏོང་བཞིན་འཛིན་བཟུང་བྱས་པ་དང༌། དེ་རྗེས་ཕྱི་ལོ་ ༢༠༠༨ ཟླ་ ༩ ཚེས་ ༡༧ ཉིན་དར་རྩེ་མདོའི་འབྲིང་རིམ་མི་དམངས་ཁྲིམས་ཁང་ནས་རྒྱལ་ཁབ་ཁ་བྲལ་གཏོང་མཁན་སོགས་ཀྱི་ཉེས་མིང་འོག་དུས་བཀག་བཙོན་འཇུག་ལོ་ ༢ ཀྱིས་ཁྲིམས་ཐག་བཅད་དེ་དར་མདོའི་བཙོན་ཁང་ཞིག་གི་ནང་དུ་བཀག་ཉར་བྱེད་མུས་ཡིན་འདུག མོ་འཛིན་བཟུང་བྱས་པ་ནས་ད་བར་མི་སུ་ཡང་ཐུག་འཕྲད་བྱེད་མ་བཅུག་སྟབས། གཟུགས་གཞི་བདེ་ཐང་ཡོད་མེད་སོགས་ཀྱི་གནས་ཚུལ་གང་ཡང་ཤེས་རྟོགས་བྱུང་མི་འདུག་ལ། ཁོ་མོ་ཞི་རྒོལ་དུ་འགྲོ་ཉིན་གྱི་ཞོགས་པ་ནས་བྲག་མགོ་དགོན་གྱི་སྐྱབས་ཞུ་ཁང་དུ་བཅར་ནས་སྐྱབས་རྟེན་ཕུལ་ཏེ་ཞུ་དོན། ངས་དོན་ཆེན་གྱི་ལས་དོན་ཞིག་བསྒྲུབ་དགོས་རྒྱུ་འདུག་པས། དམིགས་འདུན་ལམ་ལྷོང་ཡོང་བའི་སྐྱབས་འཇུག་གནང་རོགས། ཞེས་སོགས་ཞུས་ཏེ་ཞི་རྒོལ་ལ་ཕྱིན་ཡོད་འདུག མོ་ནི་བྲག་མགོ་སྐྱ་ར་གྲོང༌། སྐྱ་ར་ཚང་གི་ཕ་དཔལ་ལྡན་སྙན་གྲགས་དང༌། མ་རྡོ་རྗེ་ལྷ་མོ་གཉིས་སུ་ཕྱི་ལོ་ ༡༩༨༣ ལོར་སྐྱེས་ཤིང་ད་སྐབས་རང་ལོ་ ༢༦ ཡིན་འདུག
ཕྱི་ལོ་ ༢༠༠༨ ཟླ་ ༦ ཚེས་ ༨ ཉིན་གྱི་དགོང་མོར་བྲག་མགོ་ཁུལ་གྱི་མི་མང་རྣམས་ཀྱིས་རྦ་དག་བཙུན་དགོན་གྱི་བཙུན་མ་རྣམས་འཛིན་བཟུང་བྱས་པའི་གནས་ཚུལ་གོ་ཐོས་བྱུང་བ་དང༌། ཡུལ་མི་ ༦༠༠ ལྷག་འདུ་འཛོམས་ཀྱིས་བྲག་མགོ་རྫོང་མི་དམངས་སྲིད་གཞུང་གི་སྒོ་འགྲམ་དུ་ཞི་རྒོལ་གྱི་འབོད་ཚིག་འདྲ་མིན་སྒྲོག་བཞིན་ངོ་རྒོལ་སྐད་འབོད་ཤུགས་ཆེར་བྱས་པ་དང༌། གལ་ཏེ་བཙུན་མ་རྣམས་གློད་གྲོལ་མ་གཏོང་ཚེ་སྐད་འབོད་རྩ་བ་ནས་མཚམས་འཇོག་བྱེད་རྒྱུ་མིན་སྐོར་སོགས་བཤད་ཡོད་ཀྱང་འཇུ་བཟུང་སྤྲོད་མཁན་གོང་རིམ་གྱི་དམག་མི་ཡིན་སྟབས། བྲག་མགོ་རྫོང་གི་འགོ་འཛིན་པ་རྣམས་ལ་ཁོང་ཚོ་གློད་གྲོལ་གཏོང་རྒྱུའི་དབང་ཚད་གང་ཡང་ཡོད་མི་འདུག དེའི་དགོང་མོ་ཕྱག་ཚོད་ ༡༡ ཙམ་ལ་མི་མང་གིས་སྐད་འབོད་ཤུགས་ཆེར་བྱས་པ་དང་མི་འབོར་ཡང་མང་དུ་སོང་ནས་རྫོང་ཡོངས་རྫོགས་སུ་ཟིང་ཆ་ཆེར་ཕྱིན་སྐབས། རྒྱ་གཞུང་གིས་གནས་ཚུལ་ཧ་ཅང་ཛ་དྲག་ཅན་དུ་འགྱུར་བར་དོགས་ཏེ་ཕྱག་ཚོད་ ༡༡ ཡོལ་ཙམ་ཞིག་ལ། ཐོག་མར་ལས་འགུལ་སྤེལ་མཁན་གྱི་གྲས་སྐྱ་ར་ཚང་གི་བཙུན་མ་ཚེ་རིང་མཚོ་དང༌། མོ་དང་ཕ་མ་གཅིག་པའི་བཙུན་མ་ཨུ་རྒྱན་ལྷ་མོ། བཙུན་མ་གུ་རུ་བཅས་མ་གཏོགས་གཞན་རྣམས་གློད་གྲོལ་བཏང་འདུག་ནའང༌། རྨས་སྐྱོན་མ་ཕོག་པའི་བཙུན་མ་གཅིག་ཀྱང་ཡོད་མི་འདུག ཁོང་རྣམས་ཀྱི་ནང་ནས་ཆེས་ཉེན་ཚབས་ཆེ་བ་རྣམས་ཁྲིན་ཏུའུ་ལ་སྨན་ཁང་དུ་འཁྲིད་དགོས་བྱུང་འདུག་པ་དང༌། བཙུན་མ་ཁ་ཤས་ཀྱི་གཟུགས་པོའི་སྟེང་ནས་མདེའུ་བཏོན་པ་དང༌། རྩིབ་མ་བཅགས་པ། རྐང་ལག་བཅགས་པ་སོགས་ཡིད་སྐྱོ་བའི་གནས་ཚུལ་བྱུང་ཡོད་འདུག
ཕྱི་ལོ་ ༢༠༠༨ ཟླ་ ༦ ཚེས་ ༩ ཉིན་དཀར་མཛེས་མཁའ་གནོན་དགོན་གྱི་གྲྭ་བྱམས་དགའ་ཕུན་ཚོགས་དང༌། བྱམས་པ་རྡོ་རྗེ། བསོད་ནམས།༼བསོད་ལུ༽ གསུམ་གྱིས་ལག་ཏུ་བོད་ཀྱི་རྒྱལ་དར་ཞིག་ཁྱེར་ཏེ་དཀར་མཛེས་རྫོང་ཐོག་ཏུ་ཕྱིན་ནས་རྒྱ་གཞུང་ལ་ཞི་རྒོལ་གྱི་འབོད་ཚིག་འདྲ་མིན་སྒྲོག་པ་དང༌། ཆབ་སྲིད་སྐོར་གྱི་ཡིག་ཆ་མང་པོ་འགྲེམས་གཏོར་བྱས་རྐྱེན་གྱིས་དྲག་ཆས་དམག་མི་སོགས་ནས་ཉེས་རྡུང་ཚད་མེད་འོག་འཛིན་བཟུང་གིས་བཙོན་འཇུག་བྱས་ཏེ། ཟླ་བ་བརྒྱད་དགུ་ཙམ་གྱི་རིང་ས་གནས་གང་སར་བཙོན་ཁང་ནང་དུ་ཉེས་རྡུང་དང་གཉའ་གནོན་ཚད་མེད་མྱོང་དགོས་བྱུང་འདུག་པ་དང༌། དེ་རྗེས་ཕྱི་ལོ་ ༢༠༠༩ ཟླ་ ༢ ཚེས་ ༢༢ ཉིན་གོ་ཐོས་བྱུང་བར་གཞིགས་ན། ཁོང་གསུམ་དཀར་མཛེས་བཙོན་ཁང་ཞིག་གི་ནང་དུ་བཀག་ཉར་བྱས་ཡོད་པ་དང༌། ཉེས་རྡུང་སོགས་ཀྱི་དབང་གིས་གཟུགས་པོ་ནད་གཅོང་ཆགས་ཏེ་དཀར་མཛེས་སྨན་ཁང་ནང་དུ་ཁྲིད་པ་སོགས་ཀྱི་གནས་ཚུལ་གོ་ཐོས་བྱུང་བ་ཙམ་ལས་ཞིབ་ཕྲའི་གནས་ཚུལ་གསལ་པོར་མ་བྱུང༌། ༡༽ གྲྭ་བྱམས་དགའ་ཕུན་ཚོགས་ནི། དཀར་མཛེས་ཐིང་ཁ་ཤང༌། ༼ཟུ་ཟ་མདའ་༽གྲོང་ཚོ་ནས་ཕ་ཨུ་རྒྱན་དང༌། མ་པད་མ་ལྷ་མོ་གཉིས་སུ་ཕྱི་ལོ་ ༡༩༩༠ ལོར་སྐྱེས་ཤིང་ད་སྐབས་རང་ལོ་ ༡༩ ཡིན་འདུག་པ་དང༌། གོང་གསལ་བཞིན་འཛིན་བཟུང་གིས་བཙོན་འོག་ཏུ་རྡུང་རྡེག་སོགས་ཀྱི་རྐྱེན། གཟུགས་པོ་ནད་གཅོང་ཆགས་ཏེ་ཕྱི་ལོ་ ༢༠༠༩ ཟླ་ ༢ ཚེས་ ༢༠ ཡས་མས་ཤིག་ལ་དཀར་མཛེས་སྨན་ཁང་ནང་དུ་ཁྲིད་བཞིན་ཡོད་པ་གོ་ཐོས་བྱུང་བ་དང༌། དུས་ད་ལྟར་ཡང་དཀར་མཛེས་བཙོན་ཁང་དུ་མུ་མཐུད་སྡུག་སྦྱོར་མྱོང་མུས་ཡིན་འདུག ༢༽ གྲྭ་བྱམས་པ་རྡོ་རྗེ་ནི། དཀར་མཛེས་ཐིང་ཁ་ཤང༌། ལྷ་སྐྱིད་གྲོང་སྡེ་ནས་ཕ་ཧང་ཆ་དང༌། མ་འཆི་མེད་མཁའ་འགྲོ་གཉིས་སུ་ཕྱི་ལོ་ ༡༩༩༠ ལོར་སྐྱེས་ཤིང་ད་སྐབས་རང་ལོ་ ༡༩ ཡིན་འདུག་པ་དང༌། གོང་གསལ་བཞིན་འཛིན་བཟུང་གིས་བཙོན་འཇུག་བྱས་པ་ནས་ད་བར་ལོ་གཅིག་ལྷག་ཙམ་གྱི་རིང་སྡུག་སྦྱོར་ཚད་མེད་མྱོང་དགོས་བྱུང་འདུག་པ་མ་ཟད། ད་ལྟར་ཡང་དཀར་མཛེས་རྫོང་གི་བཙོན་ཁང་དུ་བཀག་ཉར་བྱེད་མུས་ཡིན་འདུག ༣༽ གྲྭ་བསོད་ནམས་༼བསོད་ལུ༽ནི། དཀར་མཛེས་ཐིང་ཁ་ཤང༌། གྲོང་གསར་གྲོང་སྡེ་ནས་ཕ་༼རྒྱ་མི་༽ཞིག་དང༌། མ་པད་མ་དབང་མོ་གཉིས་ལ་ཕྱི་ལོ་ ༡༩༩༡ ལོ་ཡས་མས་ཤིག་ལ་སྐྱེས་ཤིང་ད་སྐབས་རང་ལོ་ ༡༨ ཙམ་ཡིན་འདུག་པ་དང༌། གོང་གསལ་བཞིན་འཛིན་བཟུང་གིས་བཙོན་འཇུག་བྱས་པ་ནས་ད་བར་ལོ་གཅིག་ལྷག་ཙམ་གྱི་རིང་སྡུག་སྦྱོར་ཚད་མེད་མྱོང་དགོས་བྱུང་འདུག་པ་མ་ཟད། ད་ལྟར་ཡང་དཀར་མཛེས་རྫོང་གི་བཙོན་ཁང་དུ་མནར་གཅོད་མྱོང་མུས་ཡིན་འདུག
ཕྱི་ལོ་ ༢༠༠༨ ཟླ་ ༦ ཚེས་ ༩ ཉིན་དཀར་མཛེས་དགོན་གྱི་གྲྭ་ངག་དབང་ལྷུན་གྲུབ་དང༌། སྐལ་བཟང་ཉི་མ་གཉིས་ཀྱིས་དཀར་མཛེས་རྫོང་ཐོག་ཏུ་ བྱབྱ ྋརྒྱལ་བ་བསྟན་འཛིན་རྒྱ་མཚོ་སྐུ་ཚེ་ཁྲི་ལོར་བརྟན་པར་ཤོག ཅེས་སོགས་ཀྱི་འབོད་ཚིག་སྒྲོག་བཞིན་ངོ་རྒོལ་བྱས་རྐྱེན། དྲག་ཆས་ཉེན་རྟོག་པས་ཉེས་བརྡུང་ཚད་མེད་གཏོང་བཞིན་ས་གནས་དེར་འཛིན་བཟུང་གིས་བཙོན་འཇུག་བྱས་ཏེ་ཟླ་བ་བཞི་ལྔ་ཙམ་གྱི་རིང་བཙོན་དུ་བཀག་ཉར་བྱས་རྗེས། དཀར་མཛེས་ཁུལ་འབྲིང་རིམ་མི་དམངས་ཁྲིམས་ཁང་ནས་དུས་བཀག་བཙོན་འཇུག་ལོ་ ༤ རེའི་ཁྲིམས་ཐག་བཅད་དེ་རྒྱ་ནག་ཁྲིན་ཏུའུ་གཡས་གཡོན་གྱི་བཙོན་ཁང་ཞིག་གི་ནང་བཀག་ཉར་བྱས་ཡོད་འདུག ༡༽ གྲྭ་ངག་དབང་ལྷུན་གྲུབ་ནི། དཀར་མཛེས་མདའ་མདོ་ཤང༌། མདའ་མདོ་གྲོང་ཚོ་ནས་ཕ་ཚེ་འདས་སངས་རྒྱས་དབང་ཕྱུག་དང༌། མ་ཡ་སྐོང་གཉིས་སུ་ཕྱི་ལོ་ ༡༩༧༩ ལོར་སྐྱེས་ཤིང་ད་སྐབས་རང་ལོ་ ༣༠ ཡིན་པ་དང༌། གོང་གསལ་བཞིན་འཛིན་བཟུང་བྱས་ཏེ་དཀར་མཛེས་རྫོང་ཐོག་ཏུ་བཀག་ཉར་གྱིས། ཉེན་རྟོག་པས་སྐད་ཆ་འདྲ་མིན་དྲིས་སྐབས་སུ་པར་ལེན་གྱིས་དགོང་མོར་རྫོང་གིས་བརྙན་འཕྲིན་བརྒྱུད་ཁོང་གི་སྐད་མེད་པ་བཟོས་ཏེ་ བྱབྱ ད་སྐབས་ཁོང་གི་ནོར་འཁྲུལ་དང༌། འབྱུང་འགྱུར་དེ་འདྲའི་རིགས་རྩ་བ་ནས་བྱེད་རྒྱུ་མིན་པའི་ཁས་ལེན་བྱས་ཡོད། ཅེས་སོགས་གཡོ་ཐབས་ཀྱིས་ས་གནས་གང་སར་བསྟན་སྐབས་ཡུལ་མི་ཀུན་ཧང་སང་དགོས་པར་ཆགས་འདུག་ནའང༌། རྗེས་སུ་བཙོན་རོགས་སོགས་ཀྱི་བརྒྱུད་ནས་གོ་ཐོས་བྱུང་བར་དཀར་མཛེས་བཙོན་ཁང་དུ་ཁོང་ལས་དཔའ་འཛོམས་ལྡན་པ་ཞིག་མི་འདུག་ཅེས། ཁ་གཅིག་གྲགས་ཀྱིས་བཤད་ཀྱིན་འདུག་པ་དེར་བལྟས་ན། རྒྱ་དམར་ནས་སྡུག་སྦྱོར་གཉའ་གནོན་ཇི་ལྟར་བྱས་ཀྱང་ཁས་ལེན་མི་བྱེད་མཁན་རིགས་ལ་ནག་ཉེས་འདྲ་མིན་འཛུགས་ཏེ། བོད་རྒྱལ་གཉིས་ལ་ངོ་སོ་མེད་པ་བཟོ་བའི་སྲིད་ཇུས་ཤིག་ཡིན་པ་རྗེས་སུ། ཕྱི་ལོ་ ༢༠༠༨ ཟླ་ ༩ པའི་ནང་ཁོང་ལ་ལོ་ ༤ ཁྲིམས་ཐག་བཅད་དེ་རྒྱ་ནག་ཁྲིན་ཏུའུ་གཡས་གཡོན་གྱི་བཙོན་ཁང་ཞིག་གི་ནང་དུ་བཀག་ཉར་བྱེད་མུས་ཡིན་པ་བཅས་ལ་བལྟས་ན་ཡང་གསལ་པོ་ཆགས་ཀྱིན་ཡོད་འདུག ༢༽ གྲྭ་སྐལ་བཟང་ཉི་མ་ནི། དཀར་མཛེས་ཀཿབྲག་ཤང༌། ཡ་ནང་གྲོང་ཚོ་ནས་ཕ་ཚེ་ལས་འདས་པ་ཞིག་དང༌། མ་དཔའ་མོ་གཉིས་སུ་ཕྱི་ལོ་ ༡༩༩༨༡ ལོར་སྐྱེས་ཤིང་ད་སྐབས་རང་ལོ་ ༢༨ ཡིན་འདུག་པ་དང༌། གོང་གསལ་བཞིན་འཛིན་བཟུང་བྱས་ཏེ་དུས་ཡུན་ཙམ་གྱི་རིང་རྫོང་གི་བཙོན་ཁང་སོགས་སུ་བཀག་ཉར་བྱས་རྗེས་སུ་ལོ་ ༢ ནས་ ༤ བར་གྱི་ཁྲིམས་ཐག་བཅད་དེ་རྒྱ་ནག་ཁྲིན་ཏུའུ་གཡས་གཡོན་གྱི་བཙོན་ཁང་ཞིག་གི་ནང་དུ་བཀག་ཉར་བྱས་ཡོད་འདུག་ཀྱང༌། ཁྲིམས་ཆད་ཀྱི་ལོ་དུས་ཞིབ་ཕྲའི་གནས་ཚུལ་ཤེས་གསལ་མ་བྱུང༌།
ཕྱི་ལོ་ ༢༠༠༨ ཟླ་ ༦ ཚེས་ ༩ ཉིན་དཀར་མཛེས་དབྱངས་ཅན་མཁའ་འགྲོ་ལ། རྒྱ་དམར་ཉེན་རྟོག་པས་ཕྱི་རྒྱལ་ཁག་ཏུ་གནས་ཚུལ་མཁོ་སྤྲོད་བྱེད་མཁན་གྱི་ནག་ཉེས་བཙུགས་ཏེ་རང་ཁྱིམ་ནས་འཛིན་བཟུང་བྱས་ཏེ། ཟླ་བ་ ༥ ལྷག་ཙམ་གྱི་རིང་བཙོན་འོག་ཏུ་མི་སྤྱོད་ལས་འདས་པའི་མནར་གཅོད་མྱོང་དགོས་བྱུང་མཐར། དཀར་མཛེས་བཙོན་ཁང་ནས་གློད་གྲོལ་ཐོབ་ཡོད་འདུག མོ་ནི་དཀར་མཛེས་གསེར་ཆུ་ཤང༌། རྫོང་པ་གྲོང་ཚོ་ནས་ཕ་བློ་བཟང་དང༌། མ་རིན་ཆེན་ལྷ་མོ་གཉིས་སུ་ཕྱི་ལོ་ ༡༩༧༤ ལོར་སྐྱེས་ཤིང་ད་སྐབས་རང་ལོ་ ༣༥ ཡིན་འདུག
ཕྱི་ལོ་ ༢༠༠༨ ཟླ་ ༦ ཚེས་ ༡༡ ཉིན་དཀར་མཛེས་འོ་བཟང་གྲོང་ནས་མི་སྐྱ་དཔལ་ལྡན་དབང་རྒྱལ་གྱིས་འོ་བཟང་ནས་དཀར་མཛེས་རྫོང་ཐོག་བར་དུ་ལེ་དབར་ ༤ ཙམ་གྱི་སར། མགོ་ལ་ཁ་བཏགས་ཤིག་དང་ལག་ཏུ་བོད་ཀྱི་རྒྱལ་དར་ཞིག་ཁྱེར་ནས་གོམ་བགྲོད་ཀྱིས་ཕྱིན་པ་དང༌། དེ་རྗེས་རྫོང་གི་ཁྲོམ་གཞུང་དུ་ཞི་རྒོལ་གྱིས་འབོད་ཚིག་འདྲ་མིན་སྒྲོག་བཞིན་རྒྱ་གཞུང་ལ་ངོ་རྒོལ་བྱས་པར་བརྟེན། དྲག་ཆས་དམག་མི་སོགས་ནས་མཉམ་རུབ་ཀྱིས་ཉེས་བརྡུང་གཏོང་བཞིན་འཛིན་བཟུང་བྱས། ཟླ་བ་ལྔ་ཙམ་གྱི་རྗེས་ཕྱི་ཟླ་ ༡༡ པའི་ཟླ་སྟོད་དུ་དཀར་མཛེས་ཁུལ་འབྲིང་རིམ་མི་དམངས་ཁྲིམས་ཁང་ནས་དུས་བཀག་བཙོན་འཇུག་ལོ་ ༣ གྱིས་ཁྲིམས་ཐག་བཅད་ཡོད་འདུག ཁོང་ནི་དཀར་མཛེས་མདའ་མདོ་ཤང༌། འོ་བཟང་གྲོང་ཚོ་ནས་ཕ་ཐུབ་ལུ་དང༌། མ་ཚེ་རིང་དབྱངས་སྐྱིད་གཉིས་སུ་ཕྱི་ལོ་ ༡༩༨༨ ལོར་སྐྱེས་ཤིང་ད་སྐབས་རང་ལོ་ ༢༡ ཡིན་འདུག
ཕྱི་ལོ་ ༢༠༠༨ ཟླ་ ༦ ཚེས་ ༡༡ ཉིན་གྱི་ཕྱི་དྲོ་ཕྱག་ཚོད་ ༢ ཙམ་ལ་ཏྲེ་བོ་ལྕོག་རི་ཁུལ་ནས་ཡིན་པའི་མི་སྐྱ་བློ་བཟང་ཡར་འཕེལ་དང༌། ཁོང་གི་གཅེན་པོ་དཀར་མཛེས་རྩག་ལེགས་གྲོང་དུ་མག་པ་ཡོང་བ་རྡོ་རྗེ་འམ་༼སྐམ་བུང་༽གཉིས་ཀྱིས་དཀར་མཛེས་རྫོང་གི་ཁྲོམ་གཞུང་དུ་རྒྱ་གཞུང་ལ་ངོ་རྒོལ་གྱི་ཆབ་སྲིད་སྐོར་གྱི་ཡིག་ཆ་འབོར་ཆེན་བཀྲམ་པ་དང་ཞི་རྒོལ་གྱིས་འབོད་ཚིག་འདྲ་མིན་སྒྲོག་སྐབས། དྲག་ཆས་དམག་མིས་གདུག་རྩུབ་ཀྱིས་དྲག་གནོན་བྱས་ཏེ་རྡོ་རྗེའི་རྐང་པར་མདེའུ་ཕོག་ནས་ཛ་དྲག་གི་གནས་སུ་གྱར་ཐོག། ཁོང་གཉིས་ཀ་འཛིན་བཟུང་གིས་བཙན་ཁྲིད་བྱས་ནས་བཀག་ཉར་བྱས་འདུག་པ་དང༌། དེ་ནས་ཟླ་ཤས་རྗེས་སུ་དཀར་མཛེས་ཁུལ་འབྲིང་རིམ་མི་དམངས་ཁྲིམས་ཁང་ནས་དུས་བཀག་བཙོན་འཇུག་ལོ་ ༤ རེའི་ཁྲིམས་ཐག་བཅད་དེ་བཙོན་འོག་ཏུ་གནས་མུས་ཡིན་འདུག ༡༽ བློ་བཟང་ཡར་འཕེལ་ནི། ཏྲེ་བོ་ལྕོག་རི་མཚོ་འགོ་ཤང༌། ཀྲི་ཀྲོ་གྲོང་ཚོ་ནས་ཕ་ཚེ་རིང་རྡོ་རྗེ་ལགས་ཀྱི་བུར་ཕྱི་ལོ་ ༡༩༨༥ ལོ་ཡས་མས་ཤིག་ལ་སྐྱེས་ཤིང་ད་སྐབས་རང་ལོ་ ༢༤ ཙམ་ཡིན་འདུག་ལ། གོང་གསལ་བཞིན་འཛིན་བཟུང་བྱས་རྗེས་དུས་བཀག་བཙོན་འཇུག་ལོ་ ༤ ཁྲིམས་ཐག་བཅད་དེ་དེང་སྐབས་ཁྲིན་ཏུའུ་༼མན་ཡཱང་༽ཟེར་བའི་བཙོན་ཁང་དུ་བཀག་ཉར་བྱེད་མུས་ཡིན་འདུག ༢༽ རྡོ་རྗེ་འམ་༼སྐམ་བུང་༽ནི། ཏྲེ་བོ་མཚོ་འགོ་ཤང༌། གནས་རྩ་གྲོང་དུ་ཕ་ཏྲེ་བོ་འཇམ་དབྱངས་དང༌། མ་རིག་འཛིན་སྒྲོལ་མ་གཉིས་སུ་ཕྱི་ལོ་ ༡༩༧༦ ལོ་ཡས་མས་ཤིག་ལ་སྐྱེས་ཤིང༌། ད་སྐབས་རང་ལོ་ ༣༣ ཙམ་ཡིན་འདུག་ལ། གོང་གསལ་བཞིན་འཛིན་བཟུང་བྱས་རྗེས་དུས་བཀག་བཙོན་འཇུག་ལོ་ ༤ ཁྲིམས་ཐག་བཅད་དེ་རྒྱ་ནག་ཁྲིན་ཏུའུ་༼མན་ཡཱང་༽ཟེར་བའི་བཙོན་ཁང་ནང་དུ་བཀག་ཉར་བྱེད་མུས་ཡིན་འདུག་པ་དང༌། ཕྱིས་སུ་གོ་ཐོས་བྱུང་གསལ་ལྟར་ན་ཁོང་ལ་གློ་ནད་ཀྱི་ནད་གཞི་ཚབས་ཆེན་ཞིག་ཕོག་ཡོད་འདུག
ཕྱི་ལོ་ ༢༠༠༨ ཟླ་ ༦ ཚེས་ ༡༡ ཉིན་དཀར་མཛེས་རབ་དཀར་གྲོང་ཚོ་ནས་རྣམ་སྲས་ལྷ་མོ་དང༌། བསྟན་འཛིན་དར་རྒྱས། གཉིས་དཀར་མཛེས་རྫོང་ཐོག་ཏུ་ཕྱིན་ཏེ་རྒྱ་གཞུང་ལ་ཞི་རྒོལ་བྱས་རྐྱེན་གྱིས། རྒྱ་དམར་ནས་ཉེས་རྡུང་ཚད་མེད་འོག་འཛིན་བཟུང་གིས་བཙོན་འཇུག་བྱས་ཏེ་ཟླ་ཤས་རྗེས་གཅིག་ལ་ཁྲིམས་ཆད་དང་གཅིག་གཟུགས་པོ་ནད་གཅོང་ཆགས་ཁར་བཙོན་འོག་ཏུ་གནས་མུས་ཡིན་འདུག ༡༽ རྣམ་སྲས་ལྷ་མོ་ནི། དཀར་མཛེས་མདའ་མདོ་ཤང༌། རབ་དཀར་ཡུལ་རྭ་གྲོང་ཚོ་ནས་ཕ་ཀརྨ་ཚེ་དབང་དང༌། མ་ཚེ་རིང་སྒྲོན་གཉིས་སུ་ཕྱི་ལོ་ ༡༩༧༨ ལོར་སྐྱེས་ཤིང་ད་སྐབས་རང་ལོ་ ༣༡ ཡིན་པ་དང༌། མོར་གོང་གསལ་བཞིན་ཟླ་ཤས་རྗེས་སུ་དཀར་མཛེས་འབྲིང་རིམ་མི་དམངས་ཁྲིམས་ཁང་ནས་དུས་བཀག་བཙོན་འཇུག་ལོ་ ༡ ཟླ་ ༩ ཁྲིམས་ཐག་བཅད་དེ་རྒྱ་ནག་ཁྲིན་ཏུའུ་༼མན་ཡཱང་༽ཟེར་བའི་བཙོན་ཁང་ནང་བཀག་ཉར་བྱས་ཡོད་འདུག ༢༽ བསྟན་འཛིན་དར་རྒྱས་ནི། དཀར་མཛེས་མདའ་མདོ་ཤང༌། རབ་དཀར་གྲོང་ཚོ་ནས་ཕ་ཚེ་འདས་ཀུན་དགའ་བློ་བཟང་དང༌། མ་ཚེ་འདས་རྡོ་རྗེ་ལྷ་མོ་གཉིས་སུ་ཕྱི་ལོ་ ༡༩༧༨ ལོར་སྐྱེས་ཤིང་ད་སྐབས་རང་ལོ་ ༣༡ ཡིན་འདུག་པ་དང༌། གོང་གསལ་བཞིན་ཞི་རྒོལ་བྱས་རྗེས་བཙོན་འོག་ཏུ་ཉེས་རྡུང་སོགས་ཀྱི་རྐྱེན་ལས་གཟུགས་པོ་ནད་གཅོང་ཆགས་པར་བརྟེན། དཀར་མཛེས་བཙོན་ཁང་དུ་བཀག་ཉར་བྱས་ཡོད་པ་ཤེས་རྟོགས་བྱུང་བ་ཙམ་ལས་ཞིབ་ཕྲའི་ཁྲིམས་ཐག་བཅད་ཡོད་མེད་སོགས་ཀྱི་གནས་ཚུལ་གསལ་ཁ་མ་བྱུང༌།
ཕྱི་ལོ་ ༢༠༠༨ ཟླ་ ༦ ཚེས་ ༡༢ ཉིན་གྱི་ཕྱི་དྲོ་ཕྱག་ཚོད་ ༥ པ་ཙམ་ལ་དཀར་མཛེས་མཁའ་གནོན་དགོན་གྱི་གྲྭ་ཡེ་ཤེས་རྡོ་རྗེས། རྫོང་གི་ཁྲོམ་གཞུང་ཁྲོན་བོད་གཞུང་ལམ་དཀར་མཛེས་གྲོང་བརྡལ་སྤྱི་བདེ་མངགས་གཏོང་ཁང༌། ཆུ་ནུབ་ཉེན་དོན་ཁང་ཉེན་རྟོག་འབྲིང་རིམ་རུ་ཁག་གི་ཉེ་འགྲམ་གྱི་སྲང་ལམ་དུ། བྱབྱ བོད་རང་བཙན་ཡིན་ ཞེས་སོགས་ཀྱི་ནང་དོན་འཁོད་བའི་ཡིག་ཆ་དང་རླུང་རྟ་འབོར་ཆེན་འགྲེམས་གཏོར་བྱས་པ་དང༌། ཞི་རྒོལ་གྱིས་འབོད་ཚིག་འདྲ་མིན་སྒྲོག་བཞིན་རྒྱ་གཞུང་ལ་ཞི་རྒོལ་བྱས་སྐབས། དྲག་ཆས་ཉེན་རྟོག་པས་ས་གནས་དེ་རང་དུ་འཛིན་བཟུང་གིས་བཙོན་འཇུག་བྱས་ནས། ཕྱི་ལོ་ ༢༠༠༨ ཟླ་ ༡༡ ཚེས་ ༡༧ ཉིན་དཀར་མཛེས་ཁུལ་འབྲིང་རིམ་མི་དམངས་ཁྲིམས་ཁང་གིས་ཁོང་ལ་ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་ཉེས་ཁྲིམསཀྱི་དོན་ཚན་༡༠༣ ནང་གསེས་ ༢ པ་དང༌། དོན་ཚན་ ༥༦ ནང་གསེས་ ༡ པོ། དོན་ཚན་ ༥༥ ནང་གསེས་ ༡ པོ་སོགས་དང་འགལ་བའི་ཉེས་འཛུགས་འོག་དུས་བཀག་བཙོན་འཇུག་ལོ་ ༤ དང༌། ཆབ་སྲིད་ཀྱི་ཁེ་དབང་ལོ་ ༢ འཕྲོག་རྒྱུའི་ཁྲིམས་ཐག་བཅད་དེ་རྒྱ་ནག་ཁྲིན་ཏུའུ་ཉེ་འགྲམ་༼དན་ཡཱང་༽ཟེར་བའི་བཙོན་ཁང་དུ་བཀག་ཉར་བྱས་མུས་ཡིན་འདུག ནང་མི་ཐུག་འཕྲད་ཕྱིན་སྐབས་འཚེམ་བཟོའི་ལས་ཀ་བྱེད་བཞིན་ཡོད་པ་སོགས་ཀྱི་གནས་ཚུལ་གོ་ཐོས་བྱུང༌། ཁོང་ནི་དཀར་མཛེས་ཐིང་ཁ་ཤང༌། ཁུང་རུང་གྲོང་སྡེ་ནས་ཕ་ཚེ་འདས་ཡ་ཐར་ཚེ་རིང་དང༌། མ་ཚེ་འདས་མེ་ཏོག་ལྷ་མཚོ་གཉིས་སུ་ཕྱི་ལོ་ ༡༩༧༦ ལོར་སྐྱེས་ཤིང་ད་སྐབས་རང་ལོ་ ༣༣ ཡིན་འདུག
ཕྱི་ལོ་ ༢༠༠༨ ཟླ་ ༦ ཚེས་ ༡༣ ཉིན་རྟའུ་ཅོང་གཞི་གྲོང་ནས་ཡིན་པ་ཚེ་དབང་རིག་འཛིན་ཟེར་བ་ཞིག་ལ་རྒྱ་གཞུང་ནས་དེ་སྔར་རྟའུ་ཁུལ་གྱི་ཞི་རྒོལ་བའི་གཙོ་གྲས་ཡིན་པའི་ཉེས་འཛུགས་འོག་ཏུ། དྲག་ཆས་དམག་མིས་འཛིན་བཟུང་བྱས་ནས་དུས་ཡུན་ཙམ་གྱི་རིང་ག་སོང་ཆ་མེད་དུ་གྱུར་འདུག་པ་དང༌། དེ་རྗེས་ཕྱི་ལོ་ ༢༠༠༩ ཟླ་ ༤ ཚེས་ ༢༩ ཉིན་གོ་ཐོས་བྱུང་བར་གཞིགས་ན། ཉི་མ་གྲགས་པ་དང༌། སྦྱིན་པ་ཟེར་བའི་དགེ་འདུན་པ་གཉིས་དང་མཉམ་དུ་དར་རྩེ་མདོའི་བཙོན་ཁང་ཞིག་གི་ནང་དུ་བཀག་ཉར་བྱས་ཡོད་པའི་གནས་ཚུལ་ཤེས་གསལ་བྱུང་ཡོད་འདུག ཁོང་ནི་རྟའུ་མ་གཟི་ཤང༌། ཅོང་གཞི་གྲོང་ཚོ་ནས་ཕ་ཚེ་འདས་བློ་བཟང་རྒྱ་མཚོ་དང༌། མ་ཚེ་འདས་པད་མ་སྐྱིད་གཉིས་སུ་ཕྱི་ལོ་ ༡༩༥༤ ལོར་སྐྱེས་ཤིང་ད་སྐབས་རང་ལོ་ ༥༥ ཡིན་འདུག
ཕྱི་ལོ་ ༢༠༠༨ ཟླ་ ༦ ཚེས་ ༡༤ ཉིན་དཀར་མཛེས་ཁང་དམར་དགོན་གྱི་གྲྭ་ཡེ་ཤེས་དཔལ་ལྡན་ནས་དཀར་མཛེས་རྫོང་གི་ཉེན་རྟོག་ལས་ཁུངས་ཀྱི་མདུན་དུ་ཞི་རྒོལ་གྱི་འབོད་ཚིག་འདྲ་མིན་སྒྲོག་བཞིན་རྒྱ་གཞུང་ལ་ངོ་རྒོལ་བྱས་སྐབས། དྲག་ཆས་ཉེན་རྟོག་པས་ལྕགས་ཧྲེང་སོགས་ཀྱི་བཞུས་ཏེ་མི་སྤྱོད་ལས་འདས་པའི་ཉེས་རྡུང་ཚད་མེད་གཏོང་བཞིན་འཛིན་བཟུང་བྱས་པ་དང༌། དེ་རྗེས་ཕྱི་ལོ་ ༢༠༠༨ ཟླ་ ༡༢ ཚེས་ ༢ ཉིན་གོ་ཐོས་བྱུང་བར་གཞིགས་ན། འབར་ཐང་རྫོང་དུ་བཙོན་ཁང་ཞིག་གི་ནང་དུ་བཀག་ཉར་བྱས་སྐབས་ནང་མི་ཐུག་འཕྲད་དུ་ཕྱིན་འདུག་པ་དང༌། དེ་རྗེས་དཀར་མཛེས་བཙོན་ཁང་དུ་གནས་སྤོ་བྱས་ཏེ་བཀག་ཉར་བྱས་པ་ཤེས་རྟོགས་བྱུང་ནའང་ཁྲིམས་ཐག་བཅད་ཡོད་མེད་སོགས་ཀྱི་གནས་ཚུལ་གསལ་ཁ་མ་བྱུང༌། ཁོང་ནི་དཀར་མཛེས་སུ་ངོ་ཤང༌། གཞི་ལུ་གྲོང་སྡེ་ནས་ཕ་དགེ་འདུན་དང༌། མ་ཚེ་དགའ་སྒྲོལ་མ་གཉིས་སུ་ཕྱི་ལོ་ ༡༩༨༢ ལོར་སྐྱེས་ཤིང་ད་སྐབས་རང་ལོ་ ༢༨ ཡིན་འདུག
ཕྱི་ལོ་ ༢༠༠༨ ཟླ་ ༦ ཚེས་ ༡༤ ཉིན་དཀར་མཛེས་བྱམས་པ་བཀྲིས་ནས། དཀར་མཛེས་རྫོང་ཐོག་ཏུ་རྒྱ་གཞུང་ལ་ཞི་རྒོལ་གྱིས་འབོད་ཚིག་འདྲ་མིན་སྒྲོག་བཞིན་ངོ་རྒོལ་ཤུགས་ཆེན་བྱས་པར་བརྟེན། དྲག་ཆས་ཉེན་རྟོག་པས་ཉེས་རྡུང་ཚད་མེད་འོག་འཛིན་བཟུང་གིས་བཙོན་འཇུག་བྱས་ནས། ཟླ་ཤས་རྗེས་སུ་དུས་བཀག་བཙོན་འཇུག་ལོ་ ༣ གྱིས་ཁྲིམས་ཐག་བཅད་དེ་རྒྱ་ནག་ཁྲིན་ཏུའུ་ནས་ལམ་ཐག་སྤྱི་སྐྱོད་རླངས་འཁོར་དུ་ཕྱག་ཚོད་ ༤ ཙམ་གྱི་སར་བཙོན་ཁང་ཞིག་ནང་བཀག་ཉར་བྱས་ཡོད་འདུག ཁོང་ནི་དཀར་མཛེས་ཁོག་རྩེ་ཤང༌། གཙང་ཁ་གྲོང་ཚོ་ནས་ཕ་བློ་བཟང་རྡོ་རྗེ་དང༌། མ་བསོད་ཕྲུག་སྒྲོལ་མ་གཉིས་སུ་ཕྱི་ལོ་ ༡༩༨༥ ལོ་ཡས་མས་ཤིག་ལ་སྐྱེས་ཤིང་ད་སྐབས་རང་ལོ་ ༢༤ ཙམ་ཡིན་འདུག
ཕྱི་ལོ་ ༢༠༠༨ ཟླ་ ༦ ཚེས་ ༡༥ ཉིན་དཀར་མཛེས་རབ་དཀར་གྲོང་ནས་ཕོ་གསར་བསོད་ནམས་དབང་རྒྱལ་དང༌། རིན་ཆེན་དོན་འགྲུབ། རྡོ་རྗེ་བློ་རིག་གསུམ་ནས་དབྱར་རྩྭ་དགུན་འབུ་བསྐོ་ཞོར་དུ། ང་ཚོའི་ཕ་མ་ལྟ་བུའི་ྋགོང་ས་རྒྱལ་བ་རིན་པོ་ཆེ་མཆོག་ནི་བཙན་བྱོལ་དུ་ཕེབས་དགོས་བྱུང་ཡོད་པ་དང༌། ྋཔཎ་ཆེན་རིན་པོ་ཆེ་མཆོག་ནི་རྒྱ་དམར་ནས་བཙོན་དུ་བཅུག་ཡོད་པས་ང་ཚོས་ཞལ་མཇལ་གྱི་སྐལ་བ་ཙམ་ཡང་མ་བྱུང་བ་མ་ཚད། ཤ་ཁྲག་གཅིག་པའི་མདོ་དབུས་ཁམས་གསུམ་གྱི་བོད་མི་མང་པོ་འཛིན་བཟུང་དང་སྲོག་ཐོག་བཏང་བ་སོགས་མི་སྤྱོད་ལས་འདས་པའི་མནར་གཅོད་གཏོང་མུས་ལ་ང་ཚོས་དུས་ནམ་ཡང་བཟོད་ཐབས་མི་འདུག ཅེས་ལབ་གླེང་བྱས་མཐར་ཁོང་གསུམ་གྱིས་ྋགོང་ས་མཆོག་གི་སྐུ་དཔར་ཞིག་ཁྱེར་ཏེ་དཀར་མཛེས་རྫོང་ཐོག་ཏུ་ཕྱིན་ནས་ཆབ་སྲིད་སྐོར་གྱི་ཡིག་ཆ་འབོར་ཆེན་འགྲེམས་གཏོར་བྱས་པ་དང༌། ཞི་རྒོལ་གྱི་འབོད་ཚིག་འདྲ་མིན་སྒྲོག་བཞིན་ངོ་རྒོལ་བྱེད་སྐབས། དྲག་ཆས་ཉེན་རྟོག་པ་དང་དམག་མིས་ཉེས་བརྡུང་ཚད་མེད་གཏོང་བཞིན་འཛིན་བཟུང་བྱས་ཏེ་ས་གནས་དེར་ཁྲག་གིས་ཁེངས་པ་ཞིག་བཟོས་ཡོད་པ་མ་ཚད༌། ཁོང་རྣམས་ཤི་གསོན་ཅི་ཡིན་ངོ་མ་ཤེས་པ་ཆགས་ཐོག་རླངས་འཁོར་དུ་བླུགས་ནས་ཁྱེར་ཡོད་འདུག་ལ། དེ་རྗེས་ཕྱི་ལོ་ ༢༠༠༨ ཟླ་ ༡༡ པའི་ནང་གོ་རྟོགས་བྱུང་བར་གཞིགས་ན། དཀར་མཛེས་འབྲིང་རིམ་མི་དམངས་ཁྲིམས་ཁང་ནས་ཁོང་གསུམ་ལ་དུས་བཀག་བཙོན་འཇུག་ལོ་ ༣ རེའི་ཁྲིམས་ཐག་བཅད་དེ་རྒྱ་ནག་ཁྲིན་ཏུའུ་༼མིའང་སྲ༽བཙོན་ཁང་དུ་བསྐྱལ་འདུག་པ་དང༌། དེ་རྗེས་༼མན་ཡཱང་༽བཙོན་ཁང་དུ་གནས་སྤོ་བྱས་ཏེ་བཀག་ཉར་བྱེད་མུས་ཡིན་འདུག ༡༽ བསོད་ནམས་དབང་རྒྱལ་ནི། དཀར་མཛེས་མདའ་མདོ་ཤང༌། རབ་དཀར་གྲོ་འབོལ་གྲོང་སྡེ་ནས་ཕ་གུ་གྲགས་དང༌། མ་བཀྲིས་མཁའ་འགྲོ་གཉིས་སུ་ཕྱི་ལོ་ ༡༩༧༧ ལོར་སྐྱེས་ཤིང་ད་སྐབས་རང་ལོ་ ༣༢ ཡིན་འདུག་པ་དང༌། གོང་གསལ་བཞིན་ཟླ་ཤས་རྗེས་སུ་དུས་བཀག་བཙོན་འཇུག་ལོ་ ༣ གྱིས་ཁྲིམས་ཐག་བཅད་དེ་ཁྲིན་ཏུའུ་ཉེ་འགྲམ་༼མན་ཡཱང༽བཙོན་ཁང་དུ་བཀག་ཉར་བྱེད་མུས་ཡིན་པ་དང༌། ཁོང་བཙོན་ཁང་དུ་སྡོད་རིང་ཉེན་རྟོག་པས་མི་སྤྱོད་ལས་འདས་པའི་རྡུང་རྡེག་གིས་རྐྱེན་པས་ཁོག་སྨད་སྐྱོན་ཅན་ཆགས་ཏེ་ཕར་ཚུར་འགྲོ་བསྐྱོད་སྐབས་བཙོན་རོགས་གཞན་གྱིས་ཁུར་ནས་འགྲོ་དགོས་པ་སོགས་ཡིད་སྐྱོ་བའི་གནས་སུ་གྱར་ཡོད་འདུག ༢༽ རིན་ཆེན་དོན་འགྲུབ་ནི། དཀར་མཛེས་མདའ་མདོ་ཤང༌། རབ་དཀར་གྲོང་སྡེ་ནས་༼ཇའེ་སང་༽ཚང་གི་ཕ་བྱམས་པ་ཆོས་གྲགས་དང༌། མ་ཟླ་བ་ལྷ་མོ་གཉིས་སུ་ཕྱི་ལོ་ ༡༩༨༤ ལོར་སྐྱེས་ཤིང་ད་སྐབས་རང་ལོ་ ༢༥ ཡིན་འདུག་པ་དང༌། གོང་གསལ་བཞིན་ཟླ་ཤས་རྗེས་སུ་དུས་བཀག་བཙོན་འཇུག་ལོ་ ༣ གྱིས་ཁྲིམས་ཐག་བཅད་དེ་བཙོན་འོག་ཏུ་གནས་མུས་ཡིན་འདུག ༣༽ རྡོ་རྗེ་བློ་རིག་ནི། དཀར་མཛེས་མདའ་མདོ་ཤང༌། རབ་དཀར་གྲོང་ཚོ་ནས་ཕ་པདྨ་དྲི་མེད་དང༌། མ་ཚེ་དགའ་གཉིས་སུ་ཕྱི་ལོ་ ༡༩༨༥ ལོར་སྐྱེས་ཤིང་ད་སྐབས་རང་ལོ་ ༢༤ ཡིན་འདུག་པ་དང༌། གོང་གསལ་བཞིན་ཟླ་ཤས་རྗེས་སུ་དུས་བཀག་བཙོན་འཇུག་ལོ་ ༣ གྱིས་ཁྲིམས་ཐག་བཅད་དེ་བཙོན་འོག་ཏུ་གནས་མུས་ཡིན་འདུག
ཕྱི་ལོ་ ༢༠༠༨ ཟླ་ ༦ ཚེས་ ༡༦ ཉིན་ཏྲེ་བོ་དགུ་མདའ་མི་ཉག་དགོན་གྱི་སྡེ་བ་ཉག་འབྲོག་ནས་རིན་ཆེན་རྡོ་རྗེ་དང༌། བུ་མགོན་པོ་གཉིས་དང༌། ཧོར་འབྲོག་ནས་ཡིན་པ་བུ་མཁས་པ་དང༌། འཕྲིན་ལས་རྡོ་རྗེ། བཅས་མི་སྐྱ་བཞི་ཡིས་བྲག་མགོ་རྫོང་མདའ་མདོ་ཤང་དུ་རྒྱ་གཞུང་ལ་ཞི་རྒོལ་གྱིས་འབོད་ཚིག་སྒྲོག་པ་དང༌། ཡིག་ཆ་མང་པོ་འགྲེམས་གཏོར་བྱས་ཏེ་ངོ་རྒོལ་བྱས་མཐར། ཁོང་རྣམས་བྲོས་བྱོལ་དུ་ཕྱིན་པ་སོགས་ཀྱི་གནས་ཚུལ་བྱུང༌། ༡༽ རིན་ཆེན་རྡོ་རྗེ་ནི། ཏྲེ་བོ༼དགུ་འཛུ་༽ཤང༌། ཉག་འབྲོག་ནས་ཁྱུང་ཕྱུག་ཚང་གི་ཕ་བུ་ཉ་དང༌། མ་ལྷ་དགའ་གཉིས་སུ་ཕྱི་ལོ་ ༡༩༧༧ ལོར་སྐྱེས་ཤིང་ད་སྐབས་རང་ལོ་ ༣༢ ཡིན་འདུག་པ་དང༌། གོང་གསལ་ལྟར་ཞི་རྒོལ་བྱས་རྗེས་བྲོས་བྱོལ་དུ་ཕྱིན་ཡོད་འདུག ༢༽ བུ་མགོན་པོ་ནི། ཏྲེ་བོ་༼དགུ་འཛུ་༽ཤང༌། ཉག་འབྲོག་སྡེ་པའི་སེར་ཡུལ་ཚང་གི་ཕ་ཚེ་དབང་དཔལ་ལྡན་དང༌། མ་ཚེ་ལུ་གཉིས་སུ་ཕྱི་ལོ་ ༡༩༨༦ ལོར་སྐྱེས་ཤིང་ད་སྐབས་རང་ལོ་ ༢༣ ཡིན་འདུག་པ་དང༌། གོང་གསལ་ལྟར་ཞི་རྒོལ་བྱས་རྗེས་བྲོས་བྱོལ་དུ་ཕྱིན་ཡོད་འདུག ༣༽ བུ་མཁས་པ་ནི། ཏྲེ་བོ་༼དགུ་འཛུ༽ཤང༌། ཧོར་འབྲོག་སྡེ་པའི་ཤུད་ནུ་ཚང་གི་ཕ་ཚེ་རིང་སྐྱབས་དང༌། མ་ཚེ་རིང་བདེ་སྐྱིད་གཉིས་སུ་ཕྱི་ལོ་ ༡༩༨༤ ལོར་སྐྱེས་ཤིང་ད་སྐབས་རང་ལོ་ ༢༥ ཡིན་འདུག་པ་དང༌། གོང་གསལ་ལྟར་ཞི་རྒོལ་བྱས་རྗེས་བྲོས་བྱོལ་དུ་ཕྱིན་ཡོད་འདུག ༤༽ འཕྲིན་ལས་རྡོ་རྗེ་ནི། ཏྲེ་བོ་༼དགུ་འཛུ༽ཤང༌། ཧོར་འབྲོག་སྡེ་པའི་ཏྲེ་བོ་ཚང་གི་ཕ་བསོད་ནམས་འབུམ་དང༌། མ་འབྲུག་ལུ་གཉིས་སུ་ཕྱི་ལོ་ ༡༩༨༡ ལོར་སྐྱེས་ཤིང་ད་སྐབས་རང་ལོ་ ༢༡ ཡིན་འདུག་པ་དང༌། གོང་གསལ་ལྟར་ཞི་རྒོལ་བྱས་རྗེས་བྲོས་བྱོལ་དུ་ཕྱིན་ཡོད་འདུག
ཕྱི་ལོ་ ༢༠༠༨ ཟླ་ ༦ ཚེས་ ༡༧ ཉིན་དཀར་མཛེས་དབྱར་སྟེང་བཙུན་དགོན་གྱི་བཙུན་མ་བསོད་ཕྲུག་ལྷ་མོ་དང༌། ཡེས་ལུ། སེང་རྡོག་ལྷ་དབང་བཅས་གསུམ་གྱིས་དཀར་མཛེས་རྫོང་ཐོག་ཏུ་ བྱབྱ སྐུ་ཞབས་སྤང་རི་སྣ་རིན་པོ་ཆེ་མཆོག་གིས་དབུས་ཆབ་སྲིད་བཙོན་པ་རྣམས་གློད་གྲོལ་གཏོང་དགོས། བྱབྱ ཞེས་སོགས་ཀྱི་འབོད་ཚིག་འདྲ་མིན་སྒྲོག་བཞིན་ཞི་རྒོལ་བྱས་པར། དྲག་ཆས་ཉེན་རྟོག་པས་ཉེས་རྡུང་འོག་འཇུ་བཟུང་གིས་བཙོན་འཇུག་བྱས་འདུག ཉེ་སྔོན་སྐུ་ཞབས་སྤང་རི་སྣ་རིན་པོ་ཆེ་མཆོག་འཛིན་བཟུང་བྱས་པ་ནས་བཟུང་དབྱར་སྟེང་དགོན་པའི་ཉེ་འགྲམ་དམག་སྒར་ཆེན་པོ་ཞིག་རྒྱབ་སྟེ་དགོན་པར་དམ་བསྒྲགས་ཤུགས་ཆེར་བྱས་པ་མ་ཚད། བཙུན་མ་རྣམས་ནང་མི་ཐུག་འཕྲད་ཙམ་ཡང་བྱས་མ་བཅུག་པ་སོགས་བྱས་འདུག་ནའང༌། ཁོང་རྣམས་བཀག་སྡོམ་ཆེ་མིན་ལ་མ་ལྟོས་པར་དགོན་པ་ནས་ཤོར་ཏེ་རྫོང་ཐོག་ཏུ་ཞི་རྒོལ་བྱས་པར་ཞིག་ཡིན་འདུག ཕྱི་ལོ་ ༢༠༠༩ ཟླ་ ༧ པའི་ནང་གོ་ཐོས་བྱུང་བར་གཞིགས་ན། ཁོང་གསུམ་ལ་དུས་བཀག་བཙོན་འཇུག་གིས་ཁྲིམས་ཐག་བཅད་ཟིན་ཡོད་འདུག ༡༽ བཙུན་མ་བསོད་ཕྲུག་ལྷ་མོ་ནི། དཀར་མཛེས་ཀཿབྲག་ཤང༌། ཁུ་རྡོ་གྲོང་ནས་དགེ་བ་གླིང་ཚང་གི་ཕ་བློ་བཟང་ལྷུན་གྲུབ་དང༌། མ་སངས་རྒྱས་ཆོས་སྐྱིད་གཉིས་སུ་ཕྱི་ལོ་ ༡༩༧༣ ལོར་སྐྱེས་ཤིང་ད་སྐབས་རང་ལོ་ ༣༦ ཡིན་འདུག་པ་དང༌། གོང་གསལ་བཞིན་འཛིན་བཟུང་བྱས་རྗེས་དུས་བཀག་བཙོན་འཇུག་ལོ་ ༣ གྱིས་ཁྲིམས་ཐག་བཅད་དེ་༼ནིའང་རྫི་ལྷ་ཅཱ་༽ཟེར་བའི་བཙོན་ཁང་ཞིག་གི་ནང་དུ་བཀག་ཉར་བྱེད་མུས་ཡིན་འདུག ༢༽ བཙུན་མ་ཡེས་ལུ་ནི། དཀར་མཛེས་ཀཿབྲག་ཤང༌། ཁུ་རྡོ་གྲོང་ཚོ་ནས་ཕ་༼རྒྱ་མི་ཞིག་༽དང༌། མ་བུ་མོ་ལྷ་དགའ་གཉིས་སུ་ཕྱི་ལོ་ ༡༩༧༤ ལོར་སྐྱེས་ཤིང་ད་སྐབས་རང་ལོ་ ༣༥ ཡིན་འདུག་པ་དང༌། གོང་གསལ་བཞིན་འཛིན་བཟུང་བྱས་རྗེས་དུས་བཀག་བཙོན་འཇུག་ལོ་ ༣ གྱིས་ཁྲིམས་ཐག་བཅད་དེ་༼ནིའང་རྫི་ལྷ་ཅཱ་༽ཟེར་བའི་བཙོན་ཁང་ཞིག་གི་ནང་དུ་བཀག་ཉར་བྱེད་མུས་ཡིན་འདུག ༣༽ བཙུན་མ་སེང་ལྡོག་ལྷ་དབང་ནི། དཀར་མཛེས་ཀཿབྲག་ཤང༌། ཀཿབྲག་གྲོང་ཚོ་ནས་ཕ་བློ་མཁས་བཙུན་དང༌། མ་ཇོ་ལྷ་དབང་གཉིས་སུ་ཕྱི་ལོ་ ༡༩༧༠ ལོར་སྐྱེས་ཤིང་ད་སྐབས་རང་ལོ་ ༣༩ ཡིན་འདུག་ལ། གོང་གསལ་བཞིན་འཛིན་བཟུང་བྱས་རྗེས་དུས་བཀག་བཙོན་འཇུག་གི་ཁྲིམས་ཐག་བཅད་ཟིན་ཡོད་འདུག་ཀྱང་ཞིབ་ཕྲའི་ལོ་དུས་སོགས་གསལ་ཁ་མ་བྱུང༌།
ཕྱི་ལོ་ ༢༠༠༨ ཟླ་ ༦ ཚེས་ ༡༨ ཉིན་དཀར་མཛེས་འབུམ་ཤུག་གྲོང་ནས་ཡིན་པའི་མི་སྐྱ་ངག་དབང་ཕུན་ཚོགས་ནས་དཀར་མཛེས་རྫོང་ཐོག་ཏུ་ཞི་རྒོལ་གྱི་འབོད་ཚིག་ཏུ་ བྱབྱ རྒྱ་གཞུང་ནས་ྋགོང་ས་མཆོག་ལ་མཚན་སྨད་ཞུ་བར་ངེད་བོད་མི་རྣམས་ཀྱི་སྙིང་ལ་གྲི་བཙུགས་པ་ལྟ་བུའི་ན་ཚ་ཚད་མེད་གཏོང་བཞིན་ཡོད། ཞེས་སོགས་ཀྱི་སྐད་འབོད་ཤུགས་ཆེན་བྱས་པ་དང་སྦྲགས་ྋགོང་ས་མཆོག་གི་སྐུ་པར་ཞིག་གནམ་ལ་འཕྱར་བ་དང༌། ཡིག་ཆ་མང་པོ་འགྲེམས་གཏོར་བྱས་པར་བརྟེན། དྲག་ཆས་དམག་མི་དང་ཉེན་རྟོག་པས་གདུག་རྩུབ་ཀྱི་མི་སྤྱོད་ལས་འདས་པའི་དྲག་སྤྱོད་འོག་འཛིན་བཟུང་གིས་ཟླ་བ་དྲུག་ལྷག་ཙམ་གྱི་རིང་དཀར་མཛེས་བཙོན་ཁང་དུ་བཀག་ཉར་བྱས་འདུག་པ་དང༌། དེ་རྗེས་ཕྱི་ལོ་ ༢༠༠༩ ཟླ་ ༡ ཚེས་ ༢༨ ཉིན་གོ་ཐོས་བྱུང་བར་གཞིགས་ན། ཁོང་ལ་ལོ་གསུམ་གྱི་ཁྲིམས་ཐག་བཅད་དེ་ཁྲིན་ཏུའུ་ནས་ལེ་དབར་ ༧༠ ཙམ་གྱི་སར་༼འོ་མིན་ས་མིའ་ས་༽ ཟེར་བའི་བཙོན་ཁང་ཞིག་ཏུ་བཀག་ཉར་བྱས་སྐབས། ཕྱི་ལོ་ ༢༠༠༩ ཟླ་ ༡ ཚེས་ ༢༠ ཉིན་ནང་མི་ཐུག་འཕྲད་ཕྱིན་འདུག་ཀྱང་ཤེལ་སྒོའི་ཕྱི་ནས་ཁ་པར་བརྒྱུད་དེ་སྐད་ཆ་བཤད་པ་ལས་དངོས་སུ་ཐུག་རྒྱུའི་གོ་སྐབས་བྱུང་མི་འདུག ཁོང་ནི་དཀར་མཛེས་གསེར་ཆུ་སྟེང་ཤང༌། འབུམ་ཤུག་གྲོང་ཚོ་ནས་ངང་པ་ལྟག་ཚང་གི་ཕ་ངག་དབང་ཀུན་དགའ་དང༌། མ་དཔལ་ལྡན་ཆོས་མཚོ་གཉིས་སུ་ཕྱི་ལོ་ ༡༩༧༦ ལོར་སྐྱེས་ཤིང་ད་སྐབས་རང་ལོ་ ༣༣ ཡིན་འདུག
ཕྱི་ལོ་ ༢༠༠༨ ཟླ་ ༦ ཚེས་ ༡༨ ཉིན་དར་རྒྱས་ལམ་སྣ་གྲོང་ནས་ཡིན་པའི་བཙུན་མ་པ་སངས་སྒྲོལ་མ་ནས། དཀར་མཛེས་གྲོང་ཁྱེར་ནང་དུ་ཡོད་པའི་སྡེ་མགོན་པོ་གཙུག་ལག་ཁང་ཡོད་ས་ནས་ཞི་རྒོལ་གྱིས་འབོད་ཚིག་འདྲ་མིན་སྒྲོག་བཞིན་ངོ་རྒོལ་བྱས་པར་བརྟེན། ས་གནས་ཉེན་རྟོག་པ་ཁག་ཅིག་གིས་ཁོང་གི་གདོང་ལ་དྲན་པ་འཐོར་བྱེད་ཀྱི་དུག་ཆུ་གཏོར་ཏེ་འཛིན་བཟུང་བྱས་འདུག དྲན་པ་འཐོར་འཇུག་དོན་ནི། འཛིན་བཟུང་བྱས་ཏེ་འཁྲིད་འགྲོ་སྐབས་སྐད་འབོད་མི་བྱེད་པ་དང་མི་གཞན་གྱི་ཤེས་རྟོགས་མི་ཡོང་བའི་ཆེད་ཡིན་འདུག མོ་ཞི་རྒོལ་ལ་མ་ཐོན་གོང་ཁང་པའི་ལྡེ་མིག་མི་གཞན་གྱི་ལག་པར་བཞག་སྟེ། གལ་ཏེ་རང་ཉིད་རྒྱ་ནག་ཉེན་རྟོག་པས་བསད་པ་སོགས་བྱུང་ཚེ་རང་གི་མིང་པོ་ལ་ལབ་རོགས་ཞེས་ཁ་ཆེམས་འདི་ལྟར་བཞག་འདུག བྱབྱ ང་ཚོའི་ཕ་མ་གཉིས་ཀྱིས་ལོ་ངོ་དེ་འདྲ་མང་པོའི་རིང་ལ་ྋརྒྱལ་བ་རིན་པོ་ཆེ་བོད་ལ་ཕེབས་རྒྱུ་དང༌། བོད་རང་བཙན་ཐོབ་པའི་རེ་སྒུག་རྐྱང་རྐྱང་བྱས་ཏེ་འདས་གྲོངས་སུ་ཕྱིན་ཡོད་པ་དང༌། ང་རང་གིས་ཀྱང་ཕ་མ་གཉིས་ཀྱིས་རེ་སྒུག་བྱས་པའི་དོན་དེར་ལྷག་བསམ་རྣམ་དག་གིས་ཞབས་འདེགས་བསྒྲུབ་རྒྱུ་ཁས་ལེན་བྱས་ཡོད་པས། རང་ཉིད་ཤི་ནའང་འགྱོད་པ་མེད། ཅེས་བཤད་དེ་ཆོད་སེམས་བརྟན་ལ་ཧ་ཅང་སེམས་ཤུགས་ཆེན་པོས་སྒོ་ནས་ཁ་ཆེམས་བཞག་འདུག འཛིན་བཟུང་བྱས་ནས་ཟླ་བ་ལྔ་ཙམ་གྱི་རྗེས་སུ་དུས་བཀག་བཙོན་འཇུག་ལོ་ ༣ གྱིས་ཁྲིམས་ཐག་བཅད་དེ་རྒྱ་ནག་ཁྲིན་ཏུའུ་ཉེ་འགྲམ་གྱི་བཙོན་ཁང་ཞིག་གི་ནང་དུ་བཀག་ཉར་བྱས་ཡོད་འདུག མོ་ནི་དར་རྒྱས་༼རེ་མགོ་༽ཤང༌། ལམ་སྣ་གྲོང་ཚོ་ནས་ཕ་ཚེ་འདས་བྱམས་དགའ་དང༌། མ་ཚེ་འདས་ཕུར་བུ་སྒྲོལ་མ་གཉིས་སུ་ཕྱི་ལོ་ ༡༩༧༧ ལོར་སྐྱེས་ཤིང་ད་སྐབས་རང་ལོ་ ༣༢ ཡིན་འདུག
ཕྱི་ལོ་ ༢༠༠༨ ཟླ་ ༦ ཚེས་ ༡༨ ཉིན་དཀར་མཛེས་དབྱར་སྟེང་བཙུན་དགོན་གྱི་བཙུན་མ་གཡང་འཛོམས་དང༌། སྤོས་དབང༌། ལྷ་མོ། གསུམ་དཀར་མཛེས་རྫོང་གི་ཁྲོམ་གཞུང་དུ་རྒྱ་གཞུང་ལ་ཞི་རྒོལ་གྱིས་ བྱབྱ སྐུ་ཞབས་སྤང་རི་སྣ་རིན་པོ་ཆེ་མཆོག་གིས་དབུས་ཆབ་སྲིད་བཙོན་པ་རྣམས་གློད་གྲོལ་གཏོང་དགོས། ཞེས་སོགས་ཀྱི་འབོད་ཚིག་སྒྲོག་བཞིན་ངོ་རྒོལ་ཤུགས་ཆེར་བྱས་པར་བརྟེན། དྲག་ཆས་དམག་མིས་ཉེས་རྡུང་འོག་འཛིན་བཟུང་གིས་བཙོན་འཇུག་བྱས་འདུག་པ་དང༌། དེ་རྗེས་ཕྱི་ལོ་ ༢༠༠༩ ཟླ་ ༡ པོའི་ནང་ཁོང་རྣམས་ལ་ལོ་ ༢ དང་ཕྱེད་རེའི་ཁྲིམས་ཐག་བཅད་དེ་རྒྱ་ནག་ཁྲིན་ཏུའུ་ནས་སྤྱི་སྐྱོད་རླངས་འཁོར་དུ་རྒྱ་སྒོར་ ༦༠ ཙམ་གྱི་སར་བཙོན་ཁང་ཞིག་གི་ནང་དུ་བཀག་ཉར་བྱེད་མུས་ཡིན་འདུག ༡༽ བཙུན་མ་གཡང་འཛོམས་ནི། དཀར་མཛེས་གསེར་ཆུ་སྟེང་ཤང༌། ༼དབྱར་ཁབ་༽གྲོང་ནས་ཕ་ཀུན་དགའ་ཆོས་རྒྱན་དང༌། མ་དམར་དམར་གཉིས་སུ་ཕྱི་ལོ་ ༡༩༧༧ ལོར་སྐྱེས་ཤིང་ད་སྐབས་རང་ལོ་ ༣༢ ཡིན་འདུག་པ་དང༌། གོང་གསལ་བཞིན་འཛིན་བཟུང་བྱས་རྗེས་དུས་བཀག་བཙོན་འཇུག་ལོ་ ༢ དང་ཕྱེད་ཀྱིས་ཁྲིམས་ཐག་བཅད་དེ་ད་སྐབས་བཙོན་འོག་ཏུ་ཡོད་འདུ ༢༽ བཙུན་མ་སྤོས་དབང་ནི། དཀར་མཛེས་གསེར་ཆུ་སྟེང་ཤང༌། དབྱར་ཁབ་གྲོང་ཚོ་ནས་ཕ་ཆོས་དབང་རྒྱ་མཚོ་དང༌། མ་རིག་དགའ་གཉིས་སུ་ཕྱི་ལོ་ ༡༩༨༡ ལོར་སྐྱེས་ཤིང་ད་སྐབས་རང་ལོ་ ༢༨ ཡིན་འདུག་པ་དང༌། གོང་གསལ་བཞིན་དུས་བཀག་བཙོན་འཇུག་ལོ་ ༢ དང་ཕྱེད་ཀྱིས་ཁྲིམས་ཐག་བཅད་དེ་བཙོན་འོག་ཏུ་བཀག་ཉར་བྱེད་མུས་ཡིན་འདུག ༣༽ བཙུན་མ་ལྷ་མོ་ནི། དཀར་མཛེས་གསེར་ཆུ་ཤང༌། མཐའ་མེད་ཆུ་ཁ་ནང་གྲོང་ཚོ་ནས་ཕ་བཀྲིས་འོད་ཟེར་༼སྣ་སྐད་༽དང༌། མ་གཡུ་ལྷ་གཉིས་སུ་ཕྱི་ལོ་ ༡༩༨༠ ལོར་སྐྱེས་ཤིང་ད་སྐབས་རང་ལོ་ ༢༩ ཡིན་འདུག་ལ། གོང་གསལ་བཞིན་འཛིན་བཟུང་བྱས་རྗེས་དུས་བཀག་བཙོན་འཇུག་ལོ་ ༢ དང་ཕྱེད་ཀྱིས་ཁྲིམས་ཐག་བཅད་དེ་བཙོན་འོག་ཏུ་གནས་མུས་ཡིན་འདུག
ཕྱི་ལོ་ ༢༠༠༨ ཟླ་ ༦ ཚེས་ ༡༨ ཉིན་དཀར་མཛེས་རྒན་མ་བྲག་ཡུལ་བཙུན་དགོན་གྱི་བཙུན་མ་བཀྲིས་མཚོ་དང༌། དུང་མཚོ་གཉིས་ཀྱིས་དགོན་པ་ནས་ཁོང་གཉིས་དཀར་མཛེས་རྫོང་ཐོག་ཏུ་སྨན་བསྟེན་པར་འགྲོ་རྒྱུ་ཡིན་ལུགས་བཤད་དེ་རྫོང་གི་ཁྲོམ་གཞུང་ལ་ཞི་རྒོལ་གྱིས་འབོད་ཚིག་འདྲ་མིན་སྒྲོག་བཞིན་ངོ་རྒོལ་བྱས་པར་བརྟེན། སྤྱི་བདེ་ཉེན་རྟོག་པས་ཉེས་བརྡུང་ཚད་མེད་གཏོང་བཞིན་འཛིན་བཟུང་བྱས་ནས་ཟླ་བ་བདུན་ཙམ་གྱི་རྗེས། ཕྱི་ལོ་ ༢༠༠༩ ཟླ་ ༡ ཚེས་ ༩ ཡས་མས་ཤིག་ལ་རྫོང་ཉེན་རྟོག་ལས་ཁུངས་ནས་ཁོང་གཉིས་རྒྱ་ནག་༼མན་ཡཱང༽བཙོན་ཁང་དུ་ཡོད་ལུགས་བཤད་པ་བཞིན་ནང་མི་ཐུག་འཕྲད་ཕྱིན་སྐབས། ཁོང་གཉིས་ཀར་དུས་བཀག་བཙོན་འཇུག་གིས་ཁྲིམས་ཐག་བཅད་ཟིན་ཡོད་འདུག་པ་དང༌། ཁོང་གཉིས་ཀྱིས་བཙོན་ཁང་དེར་བྱིས་པའི་རྩེད་ཆས་རིགས་བཟོ་བཞིན་ཡོད་པ་སོགས་ཀྱི་གནས་ཚུལ་གོ་ཐོས་བྱུང༌། ༡༽ བཙུན་མ་བཀྲིས་མཚོ་ནི། དཀར་མཛེས་ཐིང་ཁ་ཤང༌། ལམ་གོང་གྲོང་ནས་ཕ་བློ་བཟང་བརྩོན་འགྲུས་དང༌། མ་ཡེ་ཤེས་དབང་མོ་གཉིས་སུ་ཕྱི་ལོ་ ༡༩༨༢ ལོར་སྐྱེས་ཤིང་ད་སྐབས་རང་ལོ་ ༢༧ ཡིན་འདུག་པ་དང༌། གོང་གསལ་ལྟར་འཛིན་བཟུང་བྱས་ནས་ཟླ་བདུན་ཙམ་གྱི་རྗེས་སུ་དུས་བཀག་བཙོན་འཇུག་ལོ་ ༢ ཀྱིས་ཁྲིམས་ཐག་བཅད་དེ་ཁྲིན་ཏུའུ་༼མན་ཡཱང་༽ཟེར་བའི་བཙོན་ཁང་དུ་བཀག་ཉར་བྱས་ཡོད་འདུག ༢༽ བཙུན་མ་དུང་མཚོ་ནི། དཀར་མཛེས་ཐིང་ཁ་ཤང༌། འབྲུག་ཉལ་གྲོང་ཚོ་ནས་འབྲུག་ཉལ་ཚང་གི་ཕ་ཚེ་འདས་ནོར་བུ་རྒྱལ་དང༌། མ་སྒྲོན་དབྱངས་གཉིས་སུ་ཕྱི་ལོ་ ༡༩༨༨ ལོར་སྐྱེས་ཤིང་ད་སྐབས་རང་ལོ་ ༢༡ ཡིན་འདུག་པ་དང༌། གོང་གསལ་བཞིན་འཛིན་བཟུང་བྱས་ནས་ཟླ་བ་བདུན་ཙམ་གྱི་རྗེས་སུ་དུས་བཀག་བཙོན་འཇུག་ལོ་ ༢ ཀྱིས་ཁྲིམས་ཐག་བཅད་དེ་ཁྲིན་ཏུའུ་༼མན་ཡཱང་༽ཟེར་བའི་བཙོན་ཁང་དུ་བཀག་ཉར་བྱས་ཡོད་འདུག་ལ། བཙོན་པ་རྣམས་ལས་ཀར་དང་པོ་སུ་སླེབས་ཐུབ་ཚེ་ཁྱིམ་དུ་སྐར་མ་ ༥ རིང་ཁ་པར་གཏང་ཆོག་རྒྱུ་ཡོད་སྟབས་མོས་ཁ་པར་བཏང་ནས་ནང་མིས་ཤེས་རྟོགས་བྱུང་སྟེ་ཐུག་ འཕྲད་ཕྱིན་པའི་གནས་ཚུལ་བྱུང་བ་ཞིག་རེད་འདུག དེ་གའི་བཙོན་པ་རྣམས་གྲྭ་བཙུན་ཡིན་མིན་ལ་མ་ལྟོས་པ་སྐྲ་རིང་པོ་བཞག་པ་དང་སྐྱ་གོས་གྱོན་དགོས་ཀྱི་ཡོད་འདུག
ཕྱི་ལོ་ ༢༠༠༨ ཟླ་ ༦ ཚེས་ ༡༨ ཉིན་དཀར་མཛེས་མཐའ་མེད་ཆུ་ཁ་ནང་གྲོང་ཚོ་ནས་བུ་མོ་མཁའ་འགྲོ་ནས་དཀར་མཛེས་རྫོང་གི་ཁྲོམ་གཞུང་དུ་ཞི་རྒོལ་གྱིས་འབོད་ཚིག་འདྲ་མིན་སྒྲོག་བཞིན་རྒྱ་གཞུང་ལ་ངོ་རྒོལ་བྱས་རྐྱེན། དྲག་ཆས་ཉེན་རྟོག་པས་འཛིན་བཟུང་གིས་བཙོན་འཇུག་བྱས་ནས་ཟླ་ཤས་རྗེས་སུ། དུས་བཀག་བཙོན་འཇུག་ལོ་ ༣ གྱིས་ཁྲིམས་ཐག་བཅད་དེ་རྒྱ་ནག་ཁྲིན་ཏུའུ་ནས་ལམ་ཐག་སྤྱི་སྐྱོད་རླངས་འཁོར་དུ་རྒྱ་སྒོར་ ༢༠ ཙམ་གྱི་སར་བཙོན་ཁང་ཞིག་ནང་བཀག་ཉར་བྱས་ཡོད་འདུག མོ་ནི་དཀར་མཛེས་གསེར་ཆུ་ཤང༌། མཐའ་མེད་ཆུ་ཁ་ནང་གྲོང་ཚོ་ནས་༼ཆོས་མདའ་༽ཚང་གི་ཕ་འཆི་མེད་དང༌། མ་སྒྲོན་དགའ་གཉིས་སུ་ཕྱི་ལོ་ ༡༩༨༣ ལོར་སྐྱེས་ཤིང་ད་སྐབས་རང་ལོ་ ༢༦ ཡིན་འདུག
ཕྱི་ལོ་ ༢༠༠༨ ཟླ་ ༦ ཚེས་ ༡༨ ཉིན་བེ་རི་དགོན་གྱི་གྲྭ་བློ་བཟང་དཔལ་ལྡན་དང༌། དབུ་མཛད་ལས་ཐོག་བློ་བཟང་དགེ་ལེགས། དབུ་མཛད་ཟུར་པ་བྱམས་པ་བརྩོན་འགྲུས། མི་སྐྱ་དཔལ་ལྡན་ཉི་མ་བཅས་བཞིས། དཀར་མཛེས་རྫོང་གི་ཁྲོམ་གཞུང་དུ་ཞི་རྒོལ་གྱིས་འབོད་ཚིག་འདྲ་མིན་སྒྲོག་བཞིན་རྒྱ་གཞུང་ལ་ངོ་རྒོལ་ཤུགས་ཆེར་བྱས་སྐབས། དྲག་ཆས་དམག་མི་དང་ཉེན་རྟོག་པས་ཉེས་བརྡུང་ཚད་མེད་གཏོང་བཞིན་འཛིན་བཟུང་བྱས་འདུག་པ་དང༌། དེ་རྗེས་ཁ་ཤས་ལ་དུས་བཀག་བཙོན་འཇུག་གི་ཁྲིམས་ཐག་བཅད་ཟིན་ཡོད་འདུག ཁོང་རྣམས་ཀྱིས་ཞི་རྒོལ་བྱེད་སྐབས་རོགས་པ་གཞན་མི་གྲངས་ ༢༠ ཙམ་ཡོད་འདུག་ཀྱང་དེ་དག་སུ་ཡིན་མིན་སོགས་གསལ་པོ་མ་བྱུང༌། ༡༽ གྲྭ་བློ་བཟང་དཔལ་ལྡན་ནི། བེ་རི་གསེར་ཁ་ཤང༌། གཙང་འགྲམ་གྲོང་སྡེ་དྲུག་པའི་ནང་དུ་ཕ་ཚེ་དབང་རིག་འཛིན་དང༌། མ་པདྨ་ཆོས་སྒྲོན་༼པད་དབྱངས༽གཉིས་སུ་ཕྱི་ལོ་ ༡༩༨༢ ལོར་སྐྱེས་ཤིང་ད་སྐབས་རང་ལོ་ ༢༧ ཡིན་འདུག་པ་དང༌། གོང་གསལ་བཞིན་འཛིན་བཟུང་བྱས་ནས་ད་བར་བཙོན་འོག་ཏུ་གནས་མུས་ཡིན་པ་དང༌། ཉེ་ཆར་ཕྱི་ལོ་ ༢༠༠༩ ཟླ་ ༨ ཚེས་ ༣ ཉིན་གོ་ཐོས་བྱུང་བར་གཞིགས་ན། ཁོང་ལ་དུས་བཀག་བཙོན་འཇུག་ལོ་ ༩ ཁྲིམས་ཐག་བཅད་དེ་ད་སྐབས་མི་ཉག་ར་རྔ་ཁར་བཙོན་ཁང་ཞིག་གི་ནང་དུ་བཀག་ཉར་བྱེད་མུས་ཡིན་པ་ཁ་པར་བརྒྱུད་ནས་གོ་གསལ་བྱུང་བ་དང༌། ནང་མི་ཐུག་འཕྲད་ལ་ཕྱིན་སྐབས་བཙོན་པ་རྣམས་ལ་རྡོ་བཟོའི་ལས་ཀ་བྱེད་འཇུག་བཞིན་ཡོད་འདུག ༢༽ བེ་རི་དགོན་གྱི་དབུ་མཛད་བློ་བཟང་དགེ་ལེགས་ནི། བེ་རི་༼གོ་ལོ་༽ཤང༌། མན་ཉེ་མདའ་གྲོང་ཚོ་ནས་ཕ་རྟེན་འབྲེལ་དང༌། མ་ཚེ་རིང་གཡུ་སྒྲོན་གཉིས་སུ་ཕྱི་ལོ་ ༡༩༨༣ ལོར་སྐྱེས་ཤིང་ད་སྐབས་རང་ལོ་ ༢༦ ཡིན་འདུག་པ་དང༌། གོང་གསལ་བཞིན་འཛིན་བཟུང་བྱས་ནས་ད་བར་བཙོན་དུ་བཀག་ཉར་བྱེད་མུས་ཡིན་ཡང་དུས་བཀག་བཙོན་འཇུག་གིས་ཁྲིམས་ཐག་བཅད་ཡོད་མེད་སོགས་ཀྱི་གནས་ཚུལ་གསལ་པོར་མ་བྱུང༌། ༣༽ བེ་རི་དགོན་གྱི་དབུ་མཛད་ཟུར་པ་བྱམས་པ་བརྩོན་འགྲུས་སམ་༼ཐང་རྙེད་༽ནི། བེ་རི་གསེར་ཁ་ཤང༌། བེ་རི་གྲོང་ཚོ་ནས་ཕ་༼གླིང་སུར་བྱེན༽ཟེར་བའི་རྒྱ་མི་ཞིག་དང༌། མ་ཚེ་རིང་ལྷ་མོ་གཉིས་སུ་ཕྱི་ལོ་ ༡༩༨༡ ལོར་སྐྱེས་ཤིང་ད་སྐབས་རང་ལོ་ ༢༨ ཡིན་འདུག་པ་དང༌། གོང་གསལ་བཞིན་འཛིན་བཟུང་བྱས་ནས་ད་བར་བཙོན་དུ་བཀག་ཉར་བྱེད་མུས་ཡིན་ཡང༌། དུས་བཀག་བཙོན་འཇུག་གི་ཁྲིམས་ཐག་བཅད་ཡོད་མེད་སོགས་ཀྱི་གནས་ཚུལ་གསལ་པོར་མ་བྱུང༌། ༤༽ མི་སྐྱ་དཔལ་ལྡན་ཉི་མ་ནི། བེ་རི་༼གོ་ལོ་༽ཤང༌། མན་ཉེ་མདའ་གྲོང་ཚོ་ནས་ཕ་སྟོབས་རྒྱལ་དང༌། མ་ཡིད་དགའ་གཉིས་སུ་ཕྱི་ལོ་ ༡༩༧༩ ལོར་སྐྱེས་ཤིང་ད་སྐབས་རང་ལོ་ ༣༠ ཡིན་འདུག་པ་དང༌། གོང་གསལ་བཞིན་འཛིན་བཟུང་བྱས་ནས་ད་བར་བཙོན་འོག་ཏུ་གནས་མུས་ཡིན་འདུག་ཀྱང༌། ཁྲིམས་ཐག་བཅད་ཡོད་མེད་སོགས་ཀྱི་གནས་ཚུལ་གསལ་པོ་མ་བྱུང༌།
ཕྱི་ལོ་ ༢༠༠༨ ཟླ་ ༦ ཚེས་ ༡༩ ཉིན་དཀར་མཛེས་གཙོ་གཞིས་གྲོང་ཚོ་ནས་ཡིན་པ་མི་སྐྱ་བློ་བཟང་ཚེ་དབང་ཟེར་བ་ཞིག་གིས་དཀར་མཛེས་རྫོང་གི་ཁྲོམ་གཞུང་དུ་རྒྱ་དམར་སྲིད་གཞུང་ལ་ཞི་རྒོལ་བྱས་རྐྱེན། དྲག་ཆས་ཉེན་རྟོག་པས་ཉེས་བརྡུང་ཚད་མེད་གཏོང་བཞིན་འཛིན་བཟུང་གིས་བཙོན་འཇུག་བྱས་པ་དང༌། དེ་རྗེས་ཕྱི་ལོ་ ༢༠༠༩ ཟླ་ ༢ ཚེས་ ༢༠ ཉིན་གོ་ཐོས་བྱུང་བར་གཞིགས་ན། ཁོང་ལ་དུས་བཀག་བཙོན་འཇུག་ལོ་ ༣ གྱིས་ཁྲིམས་ཐག་བཅད་དེ་རྒྱ་ནག་ཁྲིན་ཏུའུ་གཡས་གཡོན་གྱི་བཙོན་ཁང་ཞིག་གི་ནང་དུ་བཀག་ཉར་བྱེད་མུས་ཡིན་འདུག ཁོང་ནི་དཀར་མཛེས་ཀཿབྲག་ཤང༌། གཙོ་གཞིས་གྲོང་སྡེ་ནས་ཕ་ཨ་ཀོ་ཕུན་ཚོགས་དང༌། མ་ཡ་ལུ་གཉིས་སུ་ཕྱི་ལོ་ ༡༩༧༩ ལོར་སྐྱེས་ཤིང་ད་སྐབས་རང་ལོ་ ༣༠ ཡིན་འདུག
ཕྱི་ལོ་ ༢༠༠༨ ཟླ་ ༦ ཚེས་ ༢༠ ཡས་མས་ཤིག་ནས་འཛམ་གླིང་གནས་ཆེན་ཉེ་བཞིའི་ནང་ཚན་ཆེས་སྙན་གྲགས་ཆེ་བའི་སྟོང་འཁོར་བསོ་ཐོག་གནས་ཀྱི་གཡས་རིའི་རྒྱབ་ཕྱོགས་དང་གནས་རྒྱབ་སྙི་ཁོག་ཕྱོགས་བཅས་དང༌། ལུ་གུ་དགོན་གྱི་རྒྱབ་རི་མདུན་རི་གཉིས། རྡོ་ཐོ་སྐུ་ལྷ་ཟེར་བའི་གཞི་བདག་གི་ཉེ་འགྲམ། སེར་ཆེན་སྡེ་སྣ། བྲག་ཁོག ཚོས་ནང༌། དུང་ཡུལ་ནང༌། ཟེར་བ་སོགས་སྒྲ་སྒྱུརགལ་གནད་ཆེ་བའི་ས་གནས་ཁག་དགུ་ཙམ་ལ་རྒྱ་དམར་ནས་གཏེར་ཁ་བསྔོག་འདོན་བྱེད་བཞིན་ཡོད་འདུག་པ་དང༌། བསྔོག་འདོན་བྱེད་མཁན་རྣམས་སླེབས་སྐབས་དམག་མི་མང་པོ་འཁྲིད་ཡོང་སྟེ་ཡུལ་མི་རྣམས་ལ་བཀག་སྡོམ་ཤུགས་ཆེར་བྱས་འདུག་ལ། དེ་རྗེས་དམག་མི་རྣམས་ནས་རྫུན་གཏམ་གྱིས་མེ་མདའ་རྐུ་མར་ཤོར་སོང་ཟེར་བ་སོགས་ལ་བསྙད་དེ། འོ་ཟླ་གྲོང་ཚོ་སོགས་སུ་དུད་ཚང་རེ་རེ་བཞིན་དམག་མི་གཉིས་གསུམ་རེ་བཙན་འཛུལ་གྱིས་བསྔོགས་བཤེར་བྱས་ཏེ་ྋགོང་ས་མཆོག་གི་སྐུ་པར་ཡོད་ཚད་བཙན་འཕྲོག་གིས་ཁྱེར་ཕྱིན་པ་དང༌། གྲོང་ཚོ་ཁག་གང་སར་སྐར་ལྔའི་དར་ཆ་བསྒྲེང་འཛུགས་བྱ་དགོས་པའི་བཙན་བཀའ་བཏང་འདུག་ཀྱང་བསྒྲེང་འཛུགས་བྱེད་མཁན་གཅིག་ཀྱང་མ་རག་པ་སོགས་ཀྱི་གནས་ཚུལ་བྱུང༌།
ཕྱི་ལོ་ ༢༠༠༨ ཟླ་ ༦ ཚེས་ ༢༡ ཉིན་ཨོ་ལིམ་པིག་རྩེད་འགྲན་གྱི་དཔལ་འབར་བོད་ཀྱི་རྒྱལ་ས་ལྷ་སར་འཁུར་ཡོང་བ་དང་སྟབས་བསྟུན་ཏེ་བེ་རི་མན་ཉེ་མདའ་གྲོང་ཚོ་ནས་མི་སྐྱ་བྱམས་པ་ཆོས་འཕེལ་ཟེར་བ་ཞིག་གིས་ཉིན་གུང་ཕྱག་ཚོད་ ༡༡ ཙམ་ལ་ལག་གཡས་པར་བོད་ཀྱི་རྒྱལ་དར་དང༌། གཡོན་པ་བོད་རང་བཙན་ཅེས་བྲིས་པའི་འཕྲེད་དར་གཅིག་ཁྱེར་བ། མགོ་ལ་རས་དཀྲིས་པའི་སྟེང་དུ་ྋགོང་ས་མཆོག་གི་སྐུ་པར་ཞིག་བཏགས་ཏེ་དཀར་མཛེས་རྫོང་གི་ཁྲོམ་གཞུང་དུ་ཞི་རྒོལ་གྱིས་འབོད་ཚིག་འདྲ་མིན་སྒྲོག་བཞིན་ངོ་རྒོལ་བྱས་སྐབས། དྲག་ཆས་ཉེན་རྟོག་པས་འཛིན་བཟུང་གིས་བཀག་ཉར་བྱས་པ་ནས་ད་བར་བཙོན་འོག་ཏུ་གནས་མུས་ཡིན་འདུག ཁོང་ནི་བེ་རི་༼གོ་ལོ་༽ཤང༌། མན་ཉེ་མདའ་གྲོང་ཚོ་ནས་ཕ་ཚེ་དགའ་དང༌། མ་ལྷ་མོ་སྒྲོན་དཀར་གཉིས་སུ་ཕྱི་ལོ་ ༡༩༨༣ ལོར་སྐྱེས་ཤིང་ད་སྐབས་རང་ལོ་ ༢༦ ཡིན་འདུག
ཕྱི་ལོ་ ༢༠༠༨ ཟླ་ ༦ ཚེས་ ༢༡ ཉིན་ཨོ་ལིམ་པིག་རྩེད་འགྲན་གྱི་དཔལ་འབར་བོད་ཀྱི་རྒྱལ་ས་ལྷ་སར་འཁུར་ཡོང་བ་དང་སྟབས་བསྟུན་དཀར་མཛེས་པད་མ་བཀྲིས་སམ་༼ཉི་མ་བཀྲིས་༽ཟེར་བ་ཞིག་གིས་དཀར་མཛེས་རྫོང་ཐོག་ཏུ་རྒྱ་གཞུང་ལ་ཞི་རྒོལ་གྱི་འབོད་ཚིག་འདྲ་མིན་སྒྲོག་བཞིན་ངོ་རྒོལ་ཤུགས་ཆེར་བྱས་པའི་རྐྱེན་གྱིས། དྲག་ཆས་ཉེན་རྟོག་པས་ཉེས་བརྡུང་ཚད་མེད་གཏོང་བཞིན་འཛིན་བཟུང་གིས་བཀག་ཉར་བྱས་འདུག་པ་དང༌། དེ་རྗེས་ཕྱི་ལོ་ ༢༠༠༩ ཟླ་ ༢ ཚེས་ ༡༨ ཉིན་གོ་ཐོས་བྱུང་བར་གཞིགས་ན། ཁོང་ཟླ་བ་བརྒྱད་ཙམ་གྱི་རིང་བཙོན་འོག་ཏུ་མི་སྤྱོད་ལས་འདས་པའི་སྡུག་སྦྱོར་མྱོང་དགོས་བྱུང་མཐར། དཀར་མཛེས་བཙོན་ཁང་ནས་གློད་གྲོལ་བཏང་ཡོད་འདུག ཁོང་ནི་དཀར་མཛེས་སུ་ངོ་ཤང༌། གཞི་ལུ་གྲོང་ཚོ་ནས་ཕ་གསོལ་འདེབས་དང༌། མ་ཚེ་རིང་སྒྲོལ་མ་གཉིས་སུ་ཕྱི་ལོ་ ༡༩༩༠ ལོར་སྐྱེས་ཤིང་ད་སྐབས་རང་ལོ་ ༡༩ ཡིན་འདུག
ཕྱི་ལོ་ ༢༠༠༨ ཟླ་ ༦ ཚེས་ ༢༢ ཉིན་གྱི་ཕྱག་ཚོད་ ༡༡ ཙམ་ལ་དཀར་མཛེས་ཁང་དམར་དགོན་གྱི་དགེ་འདུན་པ་ཤེས་རབ་རྒྱལ་མཚན༼བཀྲིས་ཤེས་རབ༽དང༌། ཚེ་རིང་ཕུན་ཚོགས་གཉིས་དཀར་མཛེས་རྫོང་གི་ཁྲོམ་གཞུང་དུ་ཕྱིན་ནས་ཞི་རྒོལ་གྱིས་འབོད་ཚིག་འདྲ་མིན་སྒྲོག་བཞིན་རྒྱ་གཞུང་ལ་ངོ་རྒོལ་བྱས་རྐྱེན། དྲག་ཆས་ཉེན་རྟོག་པས་འཛིན་བཟུང་བྱས་ཏེ་ཟླ་བ་ ༥ ཙམ་གྱི་རྗེས་སུ། ཕྱི་ལོ་ ༢༠༠༨ ཟླ་ ༡༡ པའི་ནང་དུས་བཀག་བཙོན་འཇུག་ལོ་ ༢ དང་ཕྱེད་ནས་ ༣ བར་གྱི་ཁྲིམས་ཐག་བཅད་དེ་དང་པོ་ཁྲིན་ཏུའུ་༼མིའང་སྲ༽ཟེར་བའི་བཙོན་ཁང་ནང་བཀག་ཉར་བྱས་འདུག་པ་དང༌། དེ་རྗེས་ནང་མི་ཐུག་འཕྲད་ལ་འགྲོ་སྐབས་༼མན་ཡཱང༽ཟེར་བའི་བཙོན་ཁང་ནང་གནས་སྤོ་བྱས་ཏེ་བཀག་ཉར་བྱེད་མུས་ཡིན་འདུག ༡༽ གྲྭ་ཤེས་རབ་རྒྱལ་མཚན་ནི། དཀར་མཛེས་སུ་ངོ་ཤང༌། གཞི་ལུ་མདའ་གྲོང་ཚོ་ནས་ཕ་ཉི་མ་རྒྱལ་མཚན་དང༌། མ་ཨ་མཚོ་གཉིས་སུ་ཕྱི་ལོ་ ༡༩༧༢ ལོར་སྐྱེས་ཤིང་ད་སྐབས་རང་ལོ་ ༣༧ ཡིན་འདུག་པ་དང༌། གོང་གསལ་ལྟར་ཁོང་ལ་དུས་བཀག་བཙོན་འཇུག་ལོ་ ༣ གྱིས་ཁྲིམས་ཐག་བཅད་དེ་༼མན་ཡཱང་༽བཙོན་ཁང་དུ་བཀག་ཉར་བྱེད་མུས་ཡིན་འདུག ༢༽ གྲྭ་ཚེ་རིང་ཕུན་ཚོགས་ནི། དཀར་མཛེས་སུ་ངོ་ཤང༌། གཞི་ལུ་མདའ་གྲོང་ཚོ་ནས་ཕ་ཡ་མ་རྡོ་རྗེ་དང༌། མ་བསོད་ནམས་དཔའ་མོ་གཉིས་སུ་ཕྱི་ལོ་ ༡༩༦༦ ལོར་སྐྱེས་ཤིང་ད་སྐབས་རང་ལོ་ ༤༣ ཡིན་འདུག་པ་དང༌། གོང་གསལ་བཞིན་ཁོང་ལ་དུས་བཀག་བཙོན་འཇུག་ལོ་ ༢ དང་ཕྱེད་ཀྱིས་ཁྲིམས་ཐག་བཅད་དེ་༼མན་ཡཱང་༽བཙོན་ཁང་དུ་བཀག་ཉར་བྱེད་མུས་ཡིན་འདུག
ཕྱི་ལོ་ ༢༠༠༨ ཟླ་ ༦ ཚེས་ ༢༢ ཉིན་དཀར་མཛེས་༼འགྱུར་ག་༽གྲོང་ཚོ་ནས་ཉི་ལུ་ཟེར་བ་ཞིག་གིས་དཀར་མཛེས་རྫོང་གི་ཁྲོམ་གཞུང་དུ་རྒྱ་གཞུང་ལ་ཞི་རྒོལ་གྱིས་འབོད་ཚིག་འདྲ་མིན་སྒྲོག་བཞིན་ངོ་རྒོལ་བྱས་རྐྱེན། དྲག་ཆས་ཉེན་རྟོག་པ་དང་དམག་མིས་ཉེས་བརྡུང་ཚད་མེད་གཏོང་བཞིན་འཛིན་བཟུང་བྱས་པ་ནས་ཕྱི་ཟླ་ ༡༡ པའི་ཟླ་འཇུག་བར་ཟླ་བ་ ༥ ཙམ་གྱི་རིང་བཙོན་འོག་ཏུ་སྡུག་སྦྱོར་ཚད་མེད་མྱོང་དགོས་བྱུང་མཐར་གློད་གྲོལ་ཐོབ་ཡོད་འདུག ཁོང་ནི་དཀར་མཛེས་སུ་ངོ་ཤང༌། འགྱུར་ག་གྲོང་སྡེ་ནས་ཕ་བློ་བཟང་བསྟན་འཛིན་དང༌། མ་པདྨ་ཆོས་མཚོ་གཉིས་སུ་ཕྱི་ལོ་ ༡༩༧༥ ལོར་སྐྱེས་ཤིང་ད་སྐབས་རང་ལོ་ ༣༤ ཡིན་འདུག
ཕྱི་ལོ་ ༢༠༠༨ ཟླ་ ༦ ཚེས་ ༢༢ ཉིན་གྱི་ཉིན་རྒྱབ་ཕྱག་ཚོད་ ༣ པ་ཙམ་ལ་བེ་རི་མན་ཉེ་མདའ་གྲོང་ཚོ་ནས་ཀརྨ་དབང་ཕྱུག་དང༌། བུ་མོ་དཔའ་མོ་ཟེར་བ་གཉིས་ཀྱིས་དཀར་མཛེས་རྫོང་གི་ཁྲོམ་གཞུང་དུ་རྒྱ་གཞུང་ལ་ཞི་རྒོལ་གྱིས་འབོད་ཚིག་འདྲ་མིན་སྒྲོག་བཞིན་ངོ་རྒོལ་ཤུགས་ཆེན་བྱས་པར་བརྟེན། དྲག་ཆས་ཉེན་རྟོག་པ་དང་དམག་མིས་ཉེས་བརྡུང་ཚད་མེད་གཏོང་བཞིན་འཛིན་བཟུང་བྱས་ཏེ་བཀག་ཉར་བྱས་པ་ནས་ད་བར་བཙོན་འོག་ཏུ་གནས་མུས་ཡིན་འདུག་པ་དང༌། ཉིན་དེར་རྫོང་ཐོག་ཏུ་ཞི་རྒོལ་བ་མི་གྲངས་ ༢༠ ཙམ་བྱུང་འདུག་རུང་ཁོང་རྣམས་སུ་ཡིན་མིན་སོགས་གསལ་པོར་མ་བྱུང༌། ༡༽ ཀརྨ་དབང་ཕྱུག་ནི། བེ་རི་གོ་ལོ་ཤང༌། མན་ཉེ་མདའ་གྲོང་ཚོར་མག་པ་ཡོང་བ་ཞིག་ཡིན་འདུག་ལ་ཁོང་གི་ཕ་ཚེ་འདས་གྲགས་པ་དང༌། མ་དབང་སྒྲོན་གཉིས་སུ་ཕྱི་ལོ་ ༡༩༨༠ ལོར་སྐྱེས་ཤིང་ད་སྐབས་རང་ལོ་ ༢༩ ཡིན་འདུག གོང་གསལ་བཞིན་འཛིན་བཟུང་བྱས་པ་ནས་ད་བར་བཙོན་འོག་ཏུ་གནས་མུས་ཡིན་ཡང་ཁྲིམས་ཐག་བཅད་ཡོད་མེད་སོགས་ཀྱི་གནས་ཚུལ་གསལ་ཁ་མ་བྱུང༌། ༢༽ བུད་མེད་དཔའ་མོ་ནི། བེ་རི་གོ་ལོ་ཤང༌། མན་ཉེ་མདའ་གྲོང་ཚོ་ནས་ཕ་ཡེ་ཤེས་རྡོ་རྗེ་དང༌། མ་རིན་ཆེན་གཡུ་སྒྲོན་གཉིས་སུ་ཕྱི་ལོ་ ༡༩༩༡ ལོར་སྐྱེས་ཤིང་ད་སྐབས་རང་ལོ་ ༡༨ ཡིན་འདུག་པ་དང༌། གོང་གསལ་བཞིན་འཛིན་བཟུང་བྱས་པ་ནས་ད་བར་བཙོན་འོག་ཏུ་གནས་མུས་ཡིན་ཡང་ཁྲིམས་ཐག་བཅད་ཡོད་མེད་སོགས་ཀྱི་གནས་ཚུལ་གསལ་ཁ་མ་བྱུང༌།
ཕྱི་ལོ་ ༢༠༠༨ ཟླ་ ༦ ཚེས་ ༢༣ ཉིན་གྱི་ཞོགས་པ་ཕྱག་ཚོད་ ༡༠ དང་ཕྱེད་ཙམ་ལ་དཀར་མཛེས་རྩག་ལེགས་གྲོང་ཚོ་ནས་དངོས་གྲུབ་རྡོ་རྗེ་ཟེར་བའི་ཕོ་གསར་ཞིག་གིས། དཀར་མཛེས་རྫོང་གི་ཁྲོམ་གཞུང་དུ་རྒྱ་གཞུང་ལ་ཞི་རྒོལ་གྱིས་སྐད་འབོད་ཤུགས་ཆེར་བྱས་སྐབས། དྲག་ཆས་དམག་མིས་གདུག་རྩུབ་ཀྱི་དྲག་གནོན་བྱས་ཏེ་མགོ་ལ་ལྕགས་རྒྱུག་བཞུས་ནས་ལུས་ལ་ཁྲག་གིས་ཁེངས་ཁར་འཛིན་བཟུང་གིས་བཀག་ཉར་བྱས་པ་ནས། ཕྱི་ལོ་ ༢༠༠༨ ཟླ་ ༡༢ ཚེས་ ༢༥ ཉིན་བར་ཟླ་བ་དྲུག་ལྷག་ཙམ་གྱི་རིང་སྡུག་སྦྱོར་ཚད་མེད་མྱོང་དགོས་བྱུང་མཐར། དཀར་མཛེས་རྫོང་གི་བཙོན་ཁང་ཞིག་ནས་གློད་གྲོལ་ཐོབ་འདུག་ནའང༌། ཁོང་བཙོན་འོག་ཏུ་སྡོད་རིང་ཉེས་རྡུང་སོགས་ཀྱི་རྐྱེན་ལས་གཟུགས་པོ་ནད་གཅོང་ཆགས་ཏེ་དར་རྩེ་མདོ་སོགས་ས་གནས་གང་སར་སྨན་བསྟེན་པར་འགྲོ་དགོས་བྱུང་ཡོད་འདུག ཁོང་ནི་དཀར་མཛེས་ལྷོ་པ་ཤང༌། རྩག་ལེགས་གྲོང་ཚོ་ནས་འབའ་ཚང་གི་ཕ་དབང་འདུས་དང༌། མ་ཚེ་རིང་དབྱངས་མཚོ་གཉིས་སུ་ཕྱི་ལོ་ ༡༩༨༣ ལོར་སྐྱེས་ཤིང་ད་སྐབས་རང་ལོ་ ༢༦ ཡིན་འདུག
ཕྱི་ལོ་ ༢༠༠༨ ཟླ་ ༦ ཚེས་ ༢༣ ཉིན་དཀར་མཛེས་རྫོང་ཁོངས་བེ་རི་དགོན་པའི་ཉེ་འདབས་བེ་རི་མན་ཉེ་མདའ་གྲོང་ཚོ་སོགས་སུ་དཀར་མཛེས་རྫོང་གི་ལས་དོན་རུ་ཁག་ནས་རྒྱལ་གཅེས་རིང་ལུགས་སློབ་གསོའི་ལས་འགུལ་སྤེལ་རྒྱུའི་ཆེད་དུ། གྲོང་ཚོ་སོ་སོའི་ནང་བསྐོར་བསྐྱོད་ཀྱིས་ད་དུང་མུ་མཐུད་དེ་ལྟར་ངོ་རྒོལ་བྱེད་མཁན་བྱུང་ཚེ་གཅིག་ལངས་ན་གཅིག་དང༌། གཉིས་ལངས་ན་གཉིས་གསོད་རྒྱུ་ཡིན་ཟེར་བ་སོགས་ཀྱིས་སྡིག་ར་སྐུལ་བའི་གནས་ཚུལ་བྱུང༌།
ཕྱི་ལོ་ ༢༠༠༨ ཟླ་ ༦ ཚེས་ ༢༤ ཉིན་བེ་རི་དགོན་གྱི་གྲྭ་ག་ཕྲུག་རྡོ་རྗེ་དང༌། དབང་ཕྱུག་རྡོ་རྗེ་གཉིས་རྒྱ་དམར་ཉེན་རྟོག་པས་ཉེས་བརྡུང་ཚད་མེད་གཏོང་བཞིན་འཛིན་བཟུང་བྱས་ཡོད་འདུག ཁོང་གཉིས་འཛིན་བཟུང་བྱ་དོན་ནི་ཚེས་ ༢༣ ཉིན་བེ་རི་དགོན་གྱི་ཉེ་འགྲམ་རྫ་ཆུའི་སྟེང་དུ་བེ་རི་ཟམ་པ་ཟེར་བ་ཞིག་ཡོད་པ་དེར་མེ་བསྲེགས་བཏང་བའི་ཉེས་འཛུགས་བྱས་པ་ཞིག་ཡིན་འདུག ༡༽ གྲྭ་ག་ཕྲུག་རྡོ་རྗེ་ནི། བེ་རི་གོ་ལོ་ཤང༌། མོ་བཟང་ནང་གྲོང་ཚོ་ནས་མ་ནོར་བུ་སྒྲོན་མ་ལགས་སུ་ཕྱི་ལོ་ ༡༩༦༨ ལོར་སྐྱེས་ཤིང་ད་སྐབས་རང་ལོ་ ༤༡ ཡིན་འདུག་པ་དང༌། གོང་གསལ་བཞིན་ཉེས་འཛུགས་འདྲ་མིན་འོག་འཛིན་བཟུང་བྱས་རྗེས་ཕྱི་ལོ་ ༢༠༠༩ ཟླ་ ༣ ཚེས་ ༢ ཉིན་གོ་ཐོས་བྱུང་བར་གཞིགས་ན། ཁོང་ལ་དཀར་མཛེས་འབྲིང་རིམ་མི་དམངས་ཁྲིམས་ཁང་ནས་དུས་བཀག་བཙོན་འཇུག་ལོ་ ༩ ཁྲིམས་ཐག་བཅད་ཡོད་འདུག ༢༽ གྲྭ་དབང་ཕྱུག་རྡོ་རྗེ་ནི། བེ་རི་གོ་ལོ་ཤང༌། མོ་བཟང་ནང་གྲོང་ཚོ་ནས་ཕ་བྱམས་པ་རྒྱལ་མཚན་དང༌། མ་རྡོ་རྗེ་ལྷ་མོ་གཉིས་སུ་ཕྱི་ལོ་ ༡༩༧༠ ལོར་སྐྱེས་ཤིང་ད་སྐབས་རང་ལོ་ ༣༩ ཡིན་འདུག་པ་དང༌། གོང་གསལ་བཞིན་ཁོང་ལ་རྒྱ་གཞུང་ནས་ཉེས་འཛུགས་འདྲ་མིན་འོག་འཛིན་བཟུང་བྱས་ནས་ཟླ་བ་བརྒྱད་ཙམ་གྱི་རྗེས་སུ་གོ་ཐོས་བྱུང་བར་གཞིགས་ན། ཁོང་ལ་ཉེས་རྡུང་སོགས་ཀྱི་རྐྱེན་ལས་ཛ་དྲག་གི་ནད་གཞི་ཞིག་ཕོག་སྟེ་རྒྱ་གཞུང་ནས་སྲོག་ཉེན་ལ་འགན་ལེན་མ་ཐུབ་པར་བཙོན་ནས་གློད་གྲོལ་བཏང་ཡོད་འདུག
ཕྱི་ལོ་ ༢༠༠༨ ཟླ་ ༦ ཚེས་ ༢༤ ཉིན་སླར་ཡང་བེ་རི་དགོན་གྱི་གྲྭ་སྐལ་བཟང་ཡེ་ཤེས་དང༌། བཀྲིས་དངོས་གྲུབ་གཉིས་སྤྱི་བདེ་ཚན་པས་འཛིན་བཟུང་བྱས་པའི་གནས་ཚུལ་ཐོན་འདུག་ཅིང༌། ཁོང་གཉིས་འཛིན་བཟུང་བྱེད་དོན་ནི། ཕྱི་ལོ་ ༢༠༠༨ ཟླ་ ༦ ཚེས་ ༡༣ དང་ ༡༤ བཅས་ཉིན་གཉིས་རིང་དགོན་པར་རྒྱལ་གཅེས་ཆོས་གཅེས་ཀྱི་ལས་འགུལ་སྤེལ་ཏེ་ས་རྟགས་བསྡུ་རུབ་བྱས་སྐབས་དང་ལེན་མ་བྱས་པ་དང༌། དེ་རྗེས་ཁོང་གཉིས་ཀྱིས་བེ་རི་དགོན་གྱི་ལྕགས་རི་ལ་བོད་རང་བཙན་ཡིན་ཞེས་ཡི་གེ་ཆེན་པོ་ཞིག་བྲིས་པ་སོགས་ཀྱི་ཉེས་བཙུགས་བྱས་པ་ཞིག་རེད་ཡིན་འདུག་ལ། འཛིན་བཟུང་བྱེད་སྐབས་གྲྭ་ཤག་རྣམས་བསྔོག་བཤེར་བྱས་ཏེ་ྋགོང་ས་མཆོག་གི་སྐུ་པར་བཙན་འཕྲོག་བྱས་ཡོད་འདུག ༡༽ གྲྭ་སྐལ་བཟང་ཡེ་ཤེས་ནི། བེ་རི་གོ་ལོ་ཤང༌། མོ་བཟང་ནང་གྲོང་ཚོ་ནས་ཕ་དཔའ་མོ་རྡོ་རྗེ་དང༌། མ་དུང་སྐྱིད་གཉིས་སུ་ཕྱི་ལོ་ ༡༩༨༢ ལོར་སྐྱེས་ཤིང་ད་སྐབས་རང་ལོ་ ༢༧ ཡིན་འདུག་པ་དང༌། གོང་གསལ་བཞིན་འཛིན་བཟུང་བྱས་ནས་ཟླ་བ་བརྒྱད་ཙམ་གྱི་རྗེས་སུ་གཽ་ཐོས་བྱུང་བར་གཞིགས་ན་ཁོང་ལ་དུས་བཀག་བཙོན་འཇུག་ལོ་ ༦ གིས་ཁྲིམས་ཐག་བཅད་དེ་བཙོན་ཏུ་བཀག་ཉར་བྱེད་མུས་ཡིན་འདུག ༢༽ གྲྭ་བཀྲིས་དངོས་གྲུབ་ནི། བེ་རི་གསེར་ཁ་ཤང༌། གཙང་འགྲམ་གྲོང་སྡེ་དྲུག་པ་ནང་གི་ཕ་ཚེ་དབང་༼ཚེ་ཝ༽དང༌། མ་མེ་ཏོག་ལྷ་མོ་གཉིས་སུ་ཕྱི་ལོ་ ༡༩༧༩ ལོར་སྐྱེས་ཤིང་ད་སྐབས་རང་ལོ་ ༣༠ ཡིན་འདུག་པ་དང༌། གོང་གསལ་བཞིན་འཛིན་བཟུང་བྱས་ནས་ཟླ་བ་བརྒྱད་ཙམ་གྱི་རྗེས་སུ་གོ་ཐོས་བྱུང་བར་གཞིགས་ན། དུས་བཀག་བཙོན་འཇུག་གི་ཁྲིམས་ཐག་བཅད་ཟིན་ཡོད་ཚོད་འདུག་རུང་ཞིབ་ཕྲའི་ལོ་དུས་སོགས་གསལ་པོར་མ་བྱུང༌།
ཕྱི་ལོ་ ༢༠༠༨ ཟླ་ ༦ ཚེས་ ༢༦ ཉིན་བྲག་དཀར་དགོན་གྱི་འགན་འཛིན་གཞོན་པ་བཙུན་མ་ཚེ་རིང་དབྱངས་མཚོ་ལ་རྒྱ་གཞུང་འབྲེལ་ཡོད་ཚན་པས་རོགས་གཉིས་དང་མཉམ་དུ་གསེར་ཆུ་སྟེང་ཤང་དུ་ཚོགས་འདུ་ཡོང་དགོས་ལུགས་བཤད་པ་བཞིན་ཚོགས་འདུ་འགྲོ་སྐབས། མོའི་ལག་ཁྱེར་ཁ་པར་ནང་དུ་ཆབ་སྲིད་སྐོར་གྱི་གནད་དོན་ཡོད་པར་བསྙད་དེ། འཛིན་བཟུང་གིས་བཙན་ཁྲིད་བྱས་ཏེབཀག་ཉར་བྱས་འདུག་པ་དང༌། དེ་རྗེས་ཕྱི་ལོ་ ༢༠༠༩ ཟླ་ ༣ པའི་ནང་དར་རྩེ་མདོའི་བཙོན་ཁང་ཞིག་ཏུ་ཡོད་པ་ཤེས་རྟོགས་བྱུང་བ་ཙམ་ལས་དུས་བཀག་བཙོན་འཇུག་གིས་ཁྲིམས་ཐག་བཅད་ཟིན་མིན་སོགས་ཤེས་རྟོགས་མ་བྱུང༌། མོ་ནི་བེ་རི་གསེར་ཁ་ཤང༌། བེ་རི་ནས་ཕ་རིན་ཆེན་བཀྲིས་དང༌། མ་ཡེ་ཤེས་དཀར་མོ་གཉིས་སུ་ཕྱི་ལོ་ ༡༩༧༢ ལོ་ཡས་མས་ཤིག་ལ་སྐྱེས་ཤིང་ད་སྐབས་རང་ལོ་ ༣༧ ཙམ་ཡིན་འདུག
ཕྱི་ལོ་ ༢༠༠༨ ཟླ་ ༦ ཚེས་ ༢༧ ཉིན་གྱི་ཕྱི་དྲོ་ཕྱག་ཚོད་ ༤ ཡས་མས་ཤིག་ལ་བྲག་མགོ་རྦ་དག་བསམ་གཏན་ཆོས་གླིང་དགོན་གྱི་བཙུན་མ་རྣམས་ལ་རྒྱལ་གཅེས་ཆོས་གཅེས་ཀྱི་ལས་འགུལ་སྤེལ་སྐབས་དང་ལེན་མ་བྱས་པར་བརྟེན། དགོན་དེའི་དཀོན་གཉེར་གཅིག་མ་གཏོགས་གཞན་བཙུན་མ་ཡོངས་རྫོགས་རེར་བཞིན་ཐོ་འགོད་བྱས་ཏེ། སོ་སོའི་ནང་མི་ལ་རྩིས་སྤྲོད་ཀྱིས་དགོན་པ་ནས་ཕྱིར་ཕུད་བྱས་པའི་གནས་ཚུལ་བྱུང་འདུག
ཕྱི་ལོ་ ༢༠༠༨ ཟླ་ ༦ ཚེས་ ༢༩ ཉིན་བྲག་མགོ་ཁུལ་དུ་རྒྱ་གཞུང་ནས་མི་མང་མགོ་སྐོར་གྱིས་ཤོག་ལྷེབ་སྟོང་པའི་ཐོག་ཏུ་མིང་རྟགས་འགོད་འཇུག་པ་སོགས་མིང་རྟགས་བསྡུ་རུབ་ཀྱི་ལས་འགུལ་ཞིག་སྤེལ་འགོ་ཐེངས་མང་བཙུགས་ཡོད་འདུག་མོད་ལས་འགུལ་རྣམས་ལག་བསྟར་བྱ་ཐུབ་མི་འདུག བར་ལམ་དགོན་པའི་སློབ་གྲྭ་སྒོ་རྒྱག་དགོས་བྱུང་བ་དང༌། དགོན་ཁག་ཉེར་གཅིག་གིས་ལོ་ལྟར་རེས་མོས་བྱས་ཏེ་འཇང་དགུན་ཆོས་འཚོགས་བཞིན་ཡོད་པ་ལྟར་ད་ལོར་བྲག་མགོ་དགོན་དུ་འཚོགས་རེས་ཁེལ་ཡོད་ཀྱང་བཀག་སྡོམ་གྱིས་ཚོགས་མ་བཅུག་པ་སོགས་ཀྱི་གནས་ཚུལ་བྱུང༌།
ཕྱི་ལོ་ ༢༠༠༨ ཟླ་ ༦ ཚེས་མ་ངེས་པ་ཞིག་ལ་སྟོང་འཁོར་རྨོག་རན་གྲོང་སྡེ་ནས་དེ་སྔར་སྟོང་འཁོར་ཞི་རྒོལ་ཆེན་མོ་སྐབས་རྒྱ་དམར་ནས་དམར་བསད་བཏང་བའི་བུད་མེད་ཀུན་བཟང་ཆོས་སྒྲོན་གྱི་ཕ་ཚང་མགོན་ཟེར་བ་སེམས་སྡུག་གིས་མནར་ཏེ་འདས་གྲོངས་སུ་ཕྱིན་འདུག ཁོང་འདས་གྲོངས་སུ་ཕྱིན་རྐྱེན་ནི་རྒྱ་དམར་ནས་བུ་མོ་དམར་བསད་བཏང་རྐྱེན་གྱིས་སེམས་པས་མ་བཟོད་པར་སྨྱོན་པ་ལྟ་བུར་ཆགས་ཏེ་བུ་མོའི་མིང་ནས་འབོས་ཏེ་སྟོང་འཁོར་སྟོད་སྨད་གང་སར་རྒྱུག་པ་སོགས་བྱས་མཐར། དྲག་སྐྱེད་མ་བྱུང་བར་འདས་གྲོངས་སུ་ཕྱིན་པ་ཞིག་ཡིན་འདུག ཁོང་ནི་སྟོང་འཁོར་ཟླ་ཁོག་བསོ་ཐོག་མདའ་ཤང༌། རྨོག་རན་གྲོང་དུ་ཕྱི་ལོ་ ༡༩༢༨ ལོར་སྐྱེས་ཤིང་འདས་གྲོངས་སྐབས་རང་ལོ་ ༨༠ ཡིན་འདུག
ཕྱི་ལོ་ ༢༠༠༨ ཟླ་ ༦ ཚེས་མ་ངེས་པ་ཞིག་ལ་དཀར་མཛེས་བེན་བདེ་སྒང་ནས་ཡིན་པའི་མི་སྐྱ་རྡོ་རྗེ་བཀྲིས་དང༌། ཐུབ་བསྟན་དཔལ་ལྡན་གཉིས་ཀྱིས་དཀར་མཛེས་རྫོང་གི་ཁྲོམ་གཞུང་དུ་ཞི་རྒོལ་བྱས་པར་བརྟེན། དྲག་ཆས་ཉེན་རྟོག་པ་དང་དམག་མིས་རྡུང་རྡེག་འོག་འཛིན་བཟུང་གིས་བཙོན་འཇུག་བྱས་པ་ནས། ཕྱི་ལོ་ ༢༠༠༩ ཟླ་ ༨ པའི་ནང་དུའང་དཀར་མཛེས་བཙོན་ཁང་ནང་བཀག་ཉར་བྱེད་མུས་ཡིན་པ་ཤེས་གསལ་བྱུང་བ་ཙམ་ལས་ཞིབ་ཕྲའི་དུས་བཀག་བཙོན་འཇུག་གི་ཁྲིམས་ཐག་བཅད་ཡོད་མེད་སོགས་ཀྱི་གནས་ཚུལ་གསལ་པོར་མ་བྱུང༌། ༡༽ རྡོ་རྗེ་བཀྲིས་ནི། དཀར་མཛེས་ཀཿབྲག་ཤང༌། བེན་བདེ་སྒང་གྲོང་ཚོ་ནས་ནུབ་ཕྱོགས་ཚང་གི་ཕ་ཕུན་ཚོགས་དཔལ་ལྡན་དང༌། མ་ལྷ་མོ་གཉིས་སུ་ཕྱི་ལོ་ ༡༩༩༡ ལོར་སྐྱེས་ཤིང་ད་སྐབས་རང་ལོ་ ༡༨ ཡིན་འདུག་པ་དང༌། གོང་གསལ་བཞིན་འཛིན་བཟུང་བྱས་པ་ནས་ད་བར་བཙོན་འོག་ཏུ་གནས་མུས་ཡིན་འདུག ༢༽ ཐུབ་བསྟན་དཔལ་ལྡན་ནི། དཀར་མཛེས་ཀཿབྲག་ཤང༌། བེན་བདེ་སྒང་གྲོང་ཚོ་ནས་ཕ་བདེ་ལྡན་དང༌། མ་བདེ་དགའ་གཉིས་སུ་ཕྱི་ལོ་ ༡༩༨༧ ལོར་སྐྱེས་ཤིང་ད་སྐབས་རང་ལོ་ ༢༢ ཡིན་འདུག་པ་དང༌། གོང་གསལ་བཞིན་འཛིན་བཟུང་བྱས་པ་ནས་ད་བར་བཙོན་འོག་ཏུ་གནས་མུས་ཡིན་འདུག
ཕྱི་ལོ་ ༢༠༠༨ ཟླ་ ༦ ཚེས་མ་ངེས་པ་ཞིག་ལ་དཀར་མཛེས་ནས་མི་སྐྱ་བཀྲིས་རྡོ་རྗེ་དང༌། ཐུབ་བསྟན་ཕུན་ཚོགས། གཉིས་ཀྱིས་དཀར་མཛེས་རྫོང་ཐོག་ཏུ་རྒྱ་གཞུང་ལ་ཞི་རྒོལ་གྱི་འབོད་ཚིག་སྒྲོག་བཞིན་ངོ་རྒོལ་བྱས་པར་བརྟེན། དྲག་ཆས་ཉེན་རྟོག་པས་འཛིན་བཟུང་བྱས་ཏེ་ད་བར་ལོ་འཁོར་གཅིག་མ་ཟིན་ཙམ་སོང་ནའང་ཁྲིམས་ཐག་བཅད་ཡོད་མེད་དང་ཐ་ན་འདི་ཡོད་འདི་མེད་ཀྱི་ཤེས་རྟོགས་ཙམ་ཡང་བྱུང་མི་འདུག ༡༽ བཀྲིས་རྡོ་རྗེ་ནི། དཀར་མཛེས་ལྷོ་པ་ཤང༌། ལྭ་སྒང་སྟེང་གྲོང་ཚོ་ནས་མགོ་ལེབ་ཚང་གི་ཕ་བྱམས་པ་བརྩོན་འགྲུས་དང༌། མ་གུ་རུ་གཉིས་སུ་ཕྱི་ལོ་ ༡༩༨༩ ལོར་སྐྱེས་ཤིང་ད་སྐབས་རང་ལོ་ ༢༠ ཡིན་འདུག་པ་དང༌། གོང་གསལ་བཞིན་འཛིན་བཟུང་གིས་བཙོན་འཇུག་བྱས་པ་ནས་ད་བར་བཙོན་ཏུ་བཀག་ཉར་བྱེད་མུས་ཡིན་པ་དང༌། ཕྱི་ལོ་ ༢༠༠༨ ཟླ་ ༤ པའི་ནང་དཀར་མཛེས་བཙོན་ཁང་ཞིག་གི་ནང་དུ་ཡོད་པ་ཤེས་རྟོགས་བྱུང་བ་ཙམ་ལས་ཁྲིམས་ཐག་བཅད་ཡོད་མེད་སོགས་གནས་ཚུལ་གསལ་ཁ་མ་བྱུང༌། ༢༽ ཐུབ་བསྟན་ཕུན་ཚོགས་ནི། དཀར་མཛེས་ལྷོ་པ་ཤང༌། ཕུག་ཡུལ་ནང་རྩག་ལེགས་གྲོང་ཚོ་ནས་ཕ་ངག་དབང་སྟོབས་ལྡན་དང༌། མ་བུ་མོ་ཚེ་དགའ་གཉིས་སུ་ཕྱི་ལོ་ ༡༩༨༩ ལོར་སྐྱེས་ཤིང་ད་སྐབས་རང་ལོ་ ༢༠ ཡིན་འདུག་པ་དང༌། གོང་གསལ་བཞིན་འཛིན་བཟུང་གིས་བཙོན་འཇུག་བྱས་པ་དང༌། དེ་རྗེས་ཕྱི་ལོ་ ༢༠༠༨ ཟླ་ ༡ ནང་དཀར་མཛེས་བཙོན་ཁང་ཞིག་གི་ནང་ཡོད་པ་ཤེས་རྟོགས་བྱུང་བ་ཙམ་ལས་ཁྲིམས་ཐག་བཅད་ཡོད་མེད་སོགས་ཀྱི་གནས་ཚུལ་གང་ཡང་ཤེས་རྟོགས་མ་བྱུང༌།
ཕྱི་ལོ་ ༢༠༠༨ ཟླ་ ༦ ཚེས་མ་ངེས་པ་ཞིག་ལ་དཀར་མཛེས་ཨ་བདེ་འབྲོག་སྡེ་ནས་མི་སྐྱ་སྐུ་སྐུ་ཟེར་བ་ཞིག་གིས་མི་མང་འདུ་འཛོམས་སར་བོད་ཆབ་སྲིད་སྐོར་གྱི་སྐད་ཆ་འདྲ་མིན་བཤད་པའི་ཉེས་འཛུགས་འོག་དཀར་མཛེས་རྫོང་ཐོག་ནས་འཛིན་བཟུང་གིས་བཙོན་འཇུག་བྱས་ཏེ། ཟླ་བ་གཉིས་ཙམ་གྱི་རིང་སྡུག་སྦྱོར་ཚད་མེད་མྱོང་དགོས་བྱུང་མཐར། དཀར་མཛེས་བཙོན་ཁང་ཞིག་ནས་གློད་གྲོལ་ཐོབ་ཡོད་འདུག། ཁོང་ནི་དཀར་མཛེས་ཤར་ཕྱོགས་ཤང༌། ཨ་བདེ་འབྲོག་སྡེ་ནས་༼ཨ་རྩུང་༽ཤང་གི་ཕ་ཚེ་ལུ་ལགས་ཀྱི་བུ་རུ་ཕྱི་ལོ་ ༡༩༦༦ ལོ་ཡས་མས་ཤིག་ལ་སྐྱེས་ཤིང་ད་སྐབས་རང་ལོ་ ༤༣ ཙམ་ཡིན་འདུག
ཕྱི་ལོ་ ༢༠༠༨ ཟླ་ ༦ པའི་ནང་དཀར་མཛེས་མཐའ་མེད་༼ངེས་ལམ༽གྲོང་ཚོ་ནས་སྦྱིན་པ་ཟེར་བའི་རྐང་པ་སྐྱོན་ཅན་ཞིག་གིས་དཀར་མཛེས་རྫོང་གི་ཁྲོམ་གཞུང་དུ་ཞི་རྒོལ་གྱིས་འབོད་ཚིག་འདྲ་མིན་སྒྲོག་བཞིན་རྒྱ་གཞུང་ལ་ངོ་རྒོལ་ཤུགས་ཆེན་བྱས་མཐར་དྲག་ཆས་ཉེན་རྟོག་པས་ཉེས་བརྡུང་ཚད་མེད་གཏོང་བཞིན་འཛིན་བཟུང་གིས་བཙོན་འཇུག་བྱས་འདུག་ལ། ཁོང་ནམ་རྒྱུན་ནས་མཁར་རྒྱུག་ལ་མ་ལྟོས་པ་འགྲོ་སྐྱོད་སོགས་ལ་རང་རྐྱ་མི་ཐུབ་པའི་རྐང་པ་ནད་པ་ཞིག་ཡིན་འདུག ཁོང་བཙོན་ཁང་དུ་བསྡད་རིང་ཉེན་རྟོག་པས་ཁོང་གི་རྐང་པའི་སྟེང་རྡོག་བརྫིས་བཏང་བ་སོགས་མི་སྤྱོད་ལས་འདས་པའི་རྡུང་རྡེག་མྱོང་དགོས་བྱུང་ཡོད་འདུག་པ་དང༌། དེ་རྗེས་ཕྱི་ལོ་ ༢༠༠༨ ཟླ་ ༡༡ ཡས་མས་ཤིག་ལ་དཀར་མཛེས་བཙོན་ཁང་ནས་གློད་གྲོལ་ཐོབ་འདུག ཁོང་ནི་དཀར་མཛེས་གསེར་ཆུ་སྟེང་ཤང༌། མཐའ་མེད་༼ངེས་ལམ༽གྲོང་ཚོ་ནས་ཕ་ཡེ་ཤེས་མཁས་གྲུབ་དང༌། མ་བུ་མོ་ཡ་ལུ་གཉིས་སུ་ཕྱི་ལོ་ ༡༩༧༩ ལོ་ཡས་མས་ཤིག་ལ་སྐྱེས་ཤིང་ད་སྐབས་རང་ལོ་ ༣༠ ཙམ་ཡིན་འདུག
ཕྱི་ལོ་ ༢༠༠༨ ཟླ་ ༦ ཚེས་མ་ངེས་པ་ཞིག་ལ་བེ་རི་གསེར་ཁ་ནས་འཕྲིན་ལས་ཡོན་ཏན་ཟེར་བ་ཞིག་གིས་རྒྱ་དམར་སྲིད་གཞུང་ལ་མི་འདོད་པའི་ཞི་རྒོལ་བྱས་རྐྱེན། དྲག་ཆས་ཉེན་རྟོག་པས་ཉེས་བརྡུང་ཚད་མེད་གཏོང་བཞིན་འཛིན་བཟུང་བྱས་ནས་ད་བར་བཙོན་འོག་ཏུ་གནས་མུས་ཡིན་ཡང་དུས་བཀག་བཙོན་འཇུག་གིས་ཁྲིམས་ཐག་བཅད་ཟིན་མིན་སོགས་ཀྱི་གནས་ཚུལ་ཤེས་གསལ་མ་བྱུང༌། ཁོང་ནི་བེ་རི་གསེར་ཁ་ཤང༌། བྲག་ཁ་གྲོང་སྡེ་ནས་ཕ་བདེ་ཆེན་ཕུན་ཚོགས་དང༌། མ་ཚེ་སྒྲོལ་དཀར་གཉིས་སུ་ཕྱི་ལོ་ ༡༩༨༧ ལོར་སྐྱེས་ཤིང་ད་སྐབས་རང་ལོ་ ༢༢ ཡིན་འདུག བདེན་པ་རྩོད་པའི་མགོ་བོ་ཁྲག་ལ་སྒྲེས༎ ཞི་བའི་བོད་སྒྲར་དྲག་པའི་མཚོན་གྱིས་བདས༎ དྲང་པོའི་ལམ་བུ་རྫུན་པས་འཕྲེད་དུ་བཀག༎ ཁྲེལ་གཞུང་མེད་པའི་ཀླ་ཀློའི་ཚུལ་ལ་ལྟོས༎ སྤྱི་ཟླ་བདུན་པའི་ཞི་བའི་འོས་ལོངས་ཆེན་མོ།
ས་ཆེན་ཁྲག་གིས་སྦག་པའི་གཤིན་ཐང་ནས༎ བདེན་པའི་དར་ཆེན་ཐེངས་མ་དགུ་ལ་འཕྱར༎
ཕྱི་ལོ་ ༢༠༠༨ ཟླ་ ༧ པའི་ནང་ཟླ་གཅིག་རིང་ལ་ངོ་རྒོལ་ཐེངས་ ༩ བྱས་པ།
ཕྱི་ལོ་ ༢༠༠༨ ཟླ་ ༧ ཚེས་ཤར་ཙམ་ལ་དཀར་མཛེས་ལྷོ་པ་ཤང༌། གྲོང་གཞུང་ནང་གྲོང་ནས་ཡིན་པ་དཀར་མཛེས་དགོན་གྱི་དགེ་བསྐོས་དངོས་གྲུབ་ཕུན་ཚོགས་ལ་རྒྱ་གཞུང་ནས། ཕྱི་ལོ་ ༢༠༠༨ ཟླ་ ༣ ཚེས་ ༡༤ ནས་བོད་ཀྱི་ས་ཁུལ་ཡོངས་ལ་རྒྱ་གཞུང་ནས་ཁྲག་དྲི་བྲོ་བའི་སྡུག་སྦྱོར་བྱས་པ་རྣམས་ལ་འདུས་ཚོགས་སུ་ཐུགས་སྨོན་སྐྱབས་འཇུག་ཞུས་པ་དང༌། སྨོན་ལམ་སོགས་ཞལ་རིམ་སྒྲུབ་བཅུག་པ་སོགས་ཀྱི་ནག་ཉེས་བཙུགས་ཏེ་དགེ་བསྐོས་ཀྱི་ལས་དུས་མ་རྫོགས་གོང་དུ་རྒྱ་དམར་ལས་དོན་རུ་ཁག་ནས་བཙན་ཤེད་ཀྱིས་ལས་གནས་ནས་ཕྱིར་འབུད་བཏང་བའི་གནས་ཚུལ་བྱུང་འདུག ཕྱི་ལོ་ ༢༠༠༨ ཟླ་ ༧ ཚེས་ཤར་ལ་དཀར་མཛེས་རབ་དཀར་གྲོང་ཚོ་ནས་ཡིན་པ་པདྨ་རྒྱལ་མཚན། ཟེར་བ་ཞིག་ཉེན་རྟོག་པས་འཇུ་བཟུང་བྱས་ཡོད་འདུག ཁོང་འཛིན་བཟུང་བྱེད་དོན་ནི། ཕྱི་ལོ་ ༢༠༠༨ ཟླ་ ༥ ཚེས་ ༡༡ ཉིན་ཁོང་གི་གཅེན་མོ་རྣམ་སྲས་ལྷ་མོས་རྫོང་ཐོག་ཏུ་ཞི་རྒོལ་བྱས་རྗེས་མདའ་མདོ་ཤང་གི་ལས་བྱེད་ཁ་ཤས་ནང་དུ་བསྔོག་བཤེར་བྱེད་པར་སླེབས་སྐབས། ཁོང་གིས་ཡར་ལན་བྱས་ཏེ་བསྔོག་བཤེར་བྱེད་མ་བཅུག་པས་འཁྲུག་འཛིང་ཤོར་ཏེ་འཛིན་བཟུང་བྱ་རྩིས་བྱས་སྐབས་བྲོས་བྱོལ་དུ་ཕྱིན་པའི་རྐྱེན་གྱིས་ཡིན་འདུག ཕྱི་ལོ་ ༢༠༠༨ ཟླ་ ༩ པའི་ནང་དུ་གོ་ཐོས་བྱུང་བར་གཞིགས་ན། ཁོང་ལ་དུས་བཀག་བཙོན་འཇུག་ལོ་ ༣ གྱིས་ཁྲིམས་ཐག་བཅད་དེ་བཙོན་དུ་བཀག་ཉར་བྱས་ཡོད་འདུག་ལ། ཁོང་ནི་དཀར་མཛེས་མདའ་མདོ་ཤང༌། རབ་དཀར་གྲོང་ཚོ་ནས་ཕ་ཀརྨ་ཚེ་དབང་དང༌། མ་ཚེ་རིང་སྒྲོལ་མ་གཉིས་སུ་ཕྱི་ལོ་ ༡༩༨༡ ལོ་ཡས་མས་ཤིག་ལ་སྐྱེས་ཤིང་ད་སྐབས་རང་ལོ་ ༢༨ ཙམ་ཡིན་འདུག
ཕྱི་ལོ་ ༢༠༠༨ ཟླ་ ༧ ཚེས་ ༡ ཉིན་གྱི་ཞོགས་པ་ཕྱག་ཚོད་ ༩ ཡས་མས་ཤིག་ལ་དཀར་མཛེས་རྫོང་གི་རྫོང་དཔོན་༼ནན་སཱ་ཅིང༽ཟེར་བ་སོགས་དཔོན་རིགས་མཐོ་གྲས་ཁག་ཅིག་དང༌། ཉེན་རྟོག་པ་བཅས་ཁྱོན་རླངས་འཁོར་ ༢༤ ཙམ་དཀར་མཛེས་ཁང་དམར་དགོན་དུ་བཙན་འཛུལ་གྱིས་དགོན་པའི་ལས་སྣེ་རྣམས་ལ་བཤད་དོན། བྱབྱ ཉེ་ཆར་ཕྱི་ཟླ་ ༤ པའི་ནང་འཛིན་བཟུང་བྱས་པའི་ཉེས་ཅན་པ་ཁོང་རྣམས་ཀྱིས་སྐད་ཆ་བཟང་ངན་ཚང་མ་ང་ཚོར་བཤད་ཟིན་པས། དགོན་པ་དང་གོང་གསལ་ཁོང་རྣམས་ཀྱི་གྲྭ་ཤག་རྣམས་སྔོག་བཤེར་བྱེད་དགོས་ཀྱི་ཡོད། ཅེས་སོགས་བཤད་དེ་སྡིག་ར་དང་རྫུན་གཏམ་འདྲ་མིན་བཤད་པ་དེ་ཁང་དམར་དགོན་གྱི་གྲྭ་བློ་བཟང་རྒྱ་མཚོ་ནས་གོ་ཐོས་བྱུང་མ་ཐག་ཁོང་གིས་ བྱབྱ དགེ་འདུན་པ་ཚོར་རྒྱ་དམར་འདི་ཚོས་ང་ཚོ་བོད་མི་རྣམས་ལ་མནར་གཅོད་ཚད་མེད་བཏང་དང་གཏོང་མུས་མ་ཟད། ད་ཆར་དགོན་པར་སླེབས་ནས་ལས་སྣེ་རྣམས་ལ་སྡིག་ར་སྐུལ་བ་དང༌། དགོན་པ་དང་གྲྭ་ཤག་རྣམས་སྔོག་བཤེར་བྱེད་དགོས་ལུགས་བཤད་ཀྱིན་འདུག་ན། ད་ནི་ང་ཚོས་རང་སྲོག་འདོར་དགོས་བྱུང་ནའང་དགོན་པ་སོགས་སྔོག་བཤེར་བྱེད་འཇུག་རྒྱུ་ཡོད་མ་རེད། ཅེས་བཤད་པ་བཞིན་དགེ་འདུན་པ་ཚོས་ཀྱང་སེམས་ཐག་གཙང་བཅད་ཀྱིས་རྒྱ་དམར་ལ་ངོ་རྒོལ་དང༌། རྒྱ་དམར་དང་མཉམ་དུ་རྩོད་གླེང་ཤུགས་ཆེར་བྱས་ནས་སྐབས་དེར་རྒྱ་དམག་ཚོ་དགོན་པ་ནས་ཕྱིར་འབུད་བཏང་ཐུབ་པ་བྱུང་འདུག་ནའང༌། གནས་དོན་དེའི་རྐྱེན་གྱིས་ཁོང་དགོན་པར་སྡོད་མ་ཐུབ་པར་གང་སར་ཡིབས་ནས་འགྲོ་དགོས་བྱུང་ཡོད། རྗེས་སུ་འབྲེལ་ཡོད་ཁག་ནས་ཁྱེད་རང་འདིར་བསྡད་ན་ཉེན་རྟོག་པས་འཛིན་བཟུང་བྱེད་ཐག་ཆོད་རེད། དེ་ལས་རྒྱ་གར་ལ་བྲོས་བྱོལ་དུ་འགྲོ་ཐུབ་ན་ཡག་ཤོས་རེད། ཅེས་བཤད་པར་བརྟེན་ད་ཆ་བདེ་འཇགས་ངང་བཙན་བྱོལ་དུ་སླེབས་འབྱོར་ཐུབ་པ་བྱུང་ཡོད། མ་ཟད་ཁོང་གིས་དེ་སྔ་ཕྱི་ལོ་ ༢༠༠༤ ལོར་བོད་ཀྱི་རྒྱལ་དར་མང་པོ་ཞིག་བྲིས་ཏེ་ནམ་རྒྱུན་ཆབ་སྲིད་ལ་དོ་སྣང་ཅན་གྱི་མི་སྣ་ལ་མཁོ་སྤྲོད་བྱས་པ་དང༌། ༢༠༠༥ ལོར་འདི་གར་བཙན་བྱོལ་དུ་སླེབས་ཟིན་པའི་སྤང་རི་སྣ་བཙུན་དགོན་གྱི་བཙུན་མ་བདེ་སྐྱིད་སྒྲོལ་མས་ཀྱང་རྒྱལ་དར་ཞིག་འབྲི་རོགས་གསུངས་པ་བཞིན། རྒྱལ་དར་མེ་ཊ་ ༡ ཅན་ཞིག་འབྲི་རོགས་བྱས་པ་དེ་མོ་འདི་གར་བཙན་བྱོལ་དུ་སླེབས་ནས་རྡ་ས་དབུས་སྣེ་ལེན་ཁང་དུ་ཕུལ་བ་སོགས་ཀྱི་གནས་ཚུལ་ཡང་བྱུང་ཡོད། ཁོང་ནི་དཀར་མཛེས་སུ་ངོ་ཤང༌། ༼འཇུ་ག་༽གྲོང་ནས་ཡིན་པའི་ཕ་དཔལ་ལྡན་ཆོས་འཕེལ་དང༌། མ་ལྷ་སྒྲོན་གཉིས་སུ་ཕྱི་ལོ་ ༡༩༨༣ ལོར་སྐྱེས་ཤིང་ད་སྐབས་རང་ལོ་ ༢༦ ཡིན་འདུག
ཕྱི་ལོ་ ༢༠༠༨ ཟླ་ ༧ ཚེས་ ༣ ཉིན་བྲག་མགོ་སྐྱ་ར་གྲོང་སྡེ་སྐྱ་ར་ཚང་གི་ཕ་རང་ལོ་ ༦༠ མ་ཟིན་ཙམ་ཡིན་པ་དཔལ་ལྡན་སྙན་གྲགས་ལགས་གློ་བུར་འདས་གྲོངས་སོང་ཡོད་འདུག གནས་ཚུལ་དེའི་འབྱུང་རྐྱེན་ནི་ཉེ་སྔོན་ཕྱི་ལོ་ ༢༠༠༨ ཟླ་ ༦ ཚེས་ ༨ ཉིན་ཁོང་གི་བུ་མོ་བྲག་མགོ་རྦ་དག་བཙུན་དགོན་གྱི་བཙུན་མ་ཨོ་རྒྱན་ལྷ་མོ་དང༌། ཚེ་རིང་མཚོ་གཉིས་རྒྱ་གཞུང་ལ་ཞི་རྒོལ་བྱས་རྐྱེན་གྱིས་འཇུ་བཟུང་བྱས་རྗེས་སུ། རྫོང་ཉེན་རྟོག་པས་ཁོང་ཐེངས་མང་སྐད་བཏང་སྟེ་ཕྲུ་གུ་ཚོར་སློབ་གསོ་ཡག་པོ་བརྒྱབ་མེད་ཚུལ་སོགས་བཤད་དེ། སྡོད་བཟོད་མི་བདེ་བའི་བསུན་གཙེར་ཤུགས་ཆེར་བྱས་པ་སོགས་ལ་བརྟེན་ནས་གློ་བུར་དུ་འདས་གྲོངས་སུ་ཕྱིན་པ་ཞིག་ཡིན་འདུག་པ་དང༌། ཁོང་ ༢༠༠༨ ཟླ་ ༦ ཚེས་ ༢ ཉིན་བྲག་མགོ་རྫོང་ཐོག་ཏུ་ཕྱིན་འདུག་རུང་གང་དུ་ཕྱིན་ཡོད་མེད་སོགས་ཞིབ་ཕྲའི་གནས་ཚུལ་ཁ་གསལ་མི་འདུག་ལ། གནས་ཚུལ་འདི་ནི་༼བོད་མིའི་སྐྱིད་སྡུག་མཉམ་མྱོང༽ཟེར་བའི་དེབ་དུའང་བཀོད་འདུག
ཕྱི་ལོ་ ༢༠༠༨ ཟླ་ ༧ ཚེས་ ༩ ཉིན་སྟོང་འཁོར་ས་གནས་སུ་དེ་སྔ་ནས་གཏན་སྡོད་བྱས་པའི་དམག་མི་རྣམས་ཀྱིས་བོད་མི་ལམ་འགྲུལ་བ་རྣམས་རེར་བཞིན་བཀག་སྡོམ་གྱིས་ལག་འཁྱེར་སོགས་ཞིབ་བཤེར་བཏང་བ་མ་ཟད། ཞིབ་བཤེར་བྱས་པའི་ཅ་དངོས་རྣམས་གང་བྱུང་གིས་འཕྲོག་བཅོམ་བྱས་པ་དང༌། དེ་དག་རྩིས་སྤྲོད་མ་བྱས་ན་ནག་ཉེས་ཡོད་མེད་ལ་མ་ལྟོས་པ་འཇུ་བཟུང་གིས་བཀག་ཉར་བྱས་ཏེ་རྩུབ་སྤྱོད་ཀྱི་བྱ་ཐབས་ལག་བསྟར་བྱས་པ་སོགས་ཀྱི་གནས་ཚུལ་བྱུང༌།
ཕྱི་ལོ་ ༢༠༠༨ ཟླ་ ༧ ཚེས་ ༡༠ ཉིན་གྱི་དགུང་མོར་ཏྲེ་ཧོར་དར་རྒྱས་འབོ་བཞེ་གྲོང་ཚོ་ནས་ཡིན་པའི་ཐུབ་བསྟན་ལ། ལྷ་སའི་སྤྱི་བདེ་ཉེན་རྟོག་ཚན་པས། ཉེས་བརྡུང་ཚད་མེད་གཏོང་བཞིན་འཛིན་བཟུང་བྱས་པ་ནས་བཟུང་དུས་ཡུན་ཙམ་གྱི་རིང་གར་སོང་ཆ་མེད་དུ་གྱར་འདུག་པ་དང༌། དེ་རྗེས་ཕྱི་ལོ་ ༢༠༠༩ ཟླ་ ༤ པའི་ནང་དུ་ལྷ་སའི་སྨན་ཁང་ཞིག་གི་སྨན་པས་གསུངས་དོན། ཁོང་སྨན་ཁང་དུ་ཁུར་ཡོང་སྟེ་སྨན་བཅོས་ཡག་པོ་མ་ཚར་གོང་ནས་ཁུར་ཕྱིན་སོང༌། ཅེས་བཤད་འདུག་རུང་ད་བར་བཙོན་ཁང་གང་དུ་བཀག་ཉར་བྱས་ཡོད་མེད་སོགས་ཀྱི་གནས་ཚུལ་གང་ཡང་རྩད་ཞིབ་ཐུབ་མི་འདུག ཁོང་ནི་དར་རྒྱས་མཁའ་སྒང་ཤང༌། འབོ་བཞེ་གྲོང་ཚོ་ནས་ཕ་ཕུར་བུ་ཚེ་རིང་དང༌། མ་ཟླ་བ་སྒྲོལ་མ་གཉིས་སུ་ཕྱི་ལོ་ ༡༩༦༨ ལོར་སྐྱེས་ཤིང་ད་སྐབས་རང་ལོ་ ༤༡ ཡིན་འདུག་ལ་རྒྱུན་གཏན་ལྷ་ས་ཁུལ་ཚོང་གཉེར་བྱེད་མཁན་ཞིག་ཡིན་འདུག